title: Bumper Robinson

text: Näyttelemisen lisäksi Robinson on toiminut ääninäyttelijänä eri animaatioissa, kuten Turtles – mutanttikilpikonnat, Äly ja Väläys, Futurama, Static Shock, sekä .


title: Central Falls

text: Central Falls on kaupunki Providencen piirikunnassa, Rhode Islandin osavaltiossa, Yhdysvalloissa. Vuoden 2000 väestönlaskennan mukaan kaupungin asukasluku on 18 928. Sen pinta-ala on 3,34 neliökilometriä ja asukastiheys 6 113 as./km². Central Falls on yksi tiheimmin asutetuista kaupungeista Yhdysvalloissa. Se on saanut nimensä läheisellä Blackstone-joella sijaitsevan vesiputouksen mukaan.


title: Providencen piirikunta

text: Providencen piirikunta () on piirikunta Rhode Islandin osavaltiossa, Yhdysvalloissa. Piirikunnan suurin kaupunki on Providence, joka on myös osavaltion pääkaupunki. Vuoden 2010 väestölaskennan mukaan piirikunnan asukasluku oli 626 667. Sen pinta-ala on 1 129 neliökilometriä, josta 58 neliökilometriä on vettä. Rhode Islandin väestöllinen keskipiste eli niin kutsuttu Weberin piste sijaitsee Providencen piirikunnassa, Cranstonin kaupungissa. Asukastiheys piirikunnassa on 585 as./km².


title: Jagellon yliopisto

text: Jagellon yliopisto () on Krakovassa, Puolassa toimiva yliopisto. Sen perusti Puolan kuningas Kasimir III Suuri vuonna 1364 Akademia Krakowska -nimisenä, ja se on siten Puolan vanhin ja yksi niin Euroopan kuin koko maailmankin vanhimmista yliopistoista. Vuonna 2006 yliopistossa opiskeli 44 214 opiskelijaa.


title: Jagellon yliopisto

text: Yliopisto tunnettiin pitkään Krakovan akatemiana, mutta vuonna 1881 se nimettiin uudelleen Jagellojen hallitsijasuvun mukaan.


title: Jagellon yliopisto

text: Tunnettuja yliopistossa opiskelleita henkilöitä ovat olleet muiden muassa tähtitieteilijä Nikolaus Kopernikus, paavi Johannes Paavali II ja tieteiskirjailija Stanisław Lem.


title: Valkopilkkutauti

text: Valkopilkkutauti on kaloilla esiintyvä "Ichthyophthirius multifiliis" -loisen aiheuttama sairaus. Se on akvaariokalojen keskuudessa erittäin yleinen, ja suurin osa akvaarion harrastajista törmää vähintään yhteen tapaukseen.


title: Valkopilkkutauti

text: Valkopilkkutautiin sairastunut kala saa sairauden nimen mukaisesti pieniä, valkoisia pilkkuja iholleen, etenkin eviin; pian kalan kunto alkaa heiketä ja evät halkeilla, lopulta mahdollisesti tuhoutua lähes kokonaan. Tautiin on olemassa lääkitys, ja ilman sen aloittamista esimerkiksi kardinaalitetra voi menehtyä parissa päivässä.


title: Valkopilkkutauti

text:
Valkkopilkkutaudin paranemisennuste on hyvä, mikäli se havaitaan riittävän varhaisessa vaiheessa ja hoidetaan kunnolla.
Valkopilkkutauti iskee helpoiten heikkokuntoisiin ja stressaantuneihin kaloihin.


title: Valkopilkkutauti

text: Valkopilkkutaudin (ICH) aiheuttaa loinen, jolla on useita kehitysvaiheita. Kalassa elävää, valkoisena pilkkuna näkyvää loiseläintä ei saa tapetuksi, mutta kun se on kasvanut täysikasvuiseksi, se irrottautuu kalasta ja putoaa akvaarion pohjalle lisääntymään. Loinen lisääntyy koteloitumalla ja jakautumalla parveilijoiksi. Syntyneet parveilijat lähtevät veteen etsimään uutta isäntäkalaa, jonka ihoon se porautuu. Jos isäntäkalaa ei löydy 48 tunnin kuluessa, loinen kuolee. Tässä vaiheessa elinkaarta loiset voidaan tuhota tehokkaasti veteen laitettavilla lääkkeillä. Kun uudet parveilijat tapetaan vedestä, tauti saadaan vähitellen taltutetuksi akvaariosta.


title: Anna (raha)

text: Anna (hindustaniksi "आना") oli rahayksikkö, jota käytettiin Intiassa ennen maan valuutan muuttamista kymmenjärjestelmään vuonna 1957. Yksi anna oli arvoltaan 1/16 rupiaa. Anna itsessään jakaantui neljään paisaan tai 12 piesiin.


title: Seututie 295

text: Seututie 295 kulkee Hollolan Hämeenkoskelta Kärkölän kautta Mäntsälän Levannolle. Tien pituus on noin 34 km. Tie on koko matkaltaan kaksikaistainen ja päällystetty.


title: Seututie 295

text: Hämeenkosken ja Kärkölän välillä tie on varsin kapea ja mutkainen. Kärkölän kirkonkylältä Järvelän eteläpuolelle (Kirkkomäki) asti kulkee tien ohessa myös kevyen liikenteen väylä. Tie kulkee sekä Kärkölän kirkonkylän että Järvelän läpi. Järvelän ja Levannon välillä tie on varsin hyvätasoinen.


title: Seututie 295

text: Koordinaatit kevyen liikenteen väylän päätepisteille:


title: Traumaperäinen stressihäiriö

text: Traumanjälkeinen stressihäiriö, joka tunnetaan myös nimellä posttraumaattinen stressihäiriö (engl. "post-traumatic stress disorder", "PTSD"), on ahdistuneisuushäiriöihin luokiteltu psykiatrinen häiriö, joka saattaa kehittyä traumaattisen tapahtuman (äkillinen, itsestä riippumaton ja tunteita, mm. avuttomuus ja pelko, herättävä) kokemisen tai todistamisen seurauksena. Traumaattisella tapahtumalla tarkoitetaan tässä tilannetta, jossa henkilön tai hänen läheistensä henki, terveys ja/tai fyysinen koskemattomuus on uhattuna, esimerkiksi sotatila, luonnonkatastrofi, liikenneonnettomuus tai perheväkivalta. Trauman jälkeen on aivan normaalia kokea erilaisia stressioireita, jotka useimmiten lievittyvät itsestään ajan kuluessa. Osalla stressireaktio kuitenkin pysyy ja saattaa vähitellen kehittyä traumanjälkeiseksi stressihäiriöksi. Termiä käytetään psykologiassa ja psykiatriassa. Yksityiskohtaiset kriteerit PTSD:lle on esitetty kansainvälisessä tautiluokituksessa ICD-10 psykiatrian osassa.


title: Traumaperäinen stressihäiriö

text: PTSD-oireet jaetaan kolmeen pääluokkaan. Ensimmäinen luokka sisältää oireet, jotka liittyvät trauman uudelleen kokemiseen; näitä ovat muun muassa trauman itsepintainen tunkeutuminen tietoisuuteen esimerkiksi takaumina tai painajaisina. Seuraavaan luokkaan kuuluu välttämiskäyttäytyminen: henkilö välttää traumasta muistuttavia esineitä, paikkoja ja ihmisiä, saattaa eristäytyä ja kokea emotionaalista turtumusta (vaikeus tuntea erilaisia tunteita). Kolmas luokka sisältää kohonneen vireystilan aiheuttamat oireet, kuten jatkuvan varuillaanolon, säikähtelyn ja ärtymyksen.


title: Traumaperäinen stressihäiriö

text: Traumanjälkeisten oireiden kirjoa monimutkaistaa se, että häiriöön liittyy usein myös muita psykiatrisia ongelmia, kuten masennusta, päihteiden väärinkäyttöä, muutoksia muistissa ja kognitiivisissa toiminnoissa sekä muita mielenterveydellisiä ja fyysisiä ongelmia. Kaikki tämä yhdessä johtaa siihen, että henkilön sosiaalinen toimintakyky vaarantuu. Tästä voi seurata erilaisia ongelmia muun muassa koulu-, työ- ja perhe-elämässä. PTSD-oireisiin kuuluvat esimerkiksi fyysiset tuntemukset kuten hikoilu, vapina, nopea syke ja univaikeudet. Myös ruokahaluttomuutta voi esiintyä. Psyykkisiä oireita ovat yhtäältä väkisin mieleentulevat voimakkaat tunteet ja muistikuvat ja toisaalta tapahtuman kieltäminen, ns. henkinen puutuminen. Tyypillistä on myös keskittymisenvaikeus, väsymys, epätodellisuuden tunne sekä syyllisyys tai syyttely.


title: Traumaperäinen stressihäiriö

text: Osa traumanjälkeisen stressihäiriön hoitomuodoista kuten psykologinen jälkipuinti on tutkimusten mukaan potilaille useammin haitallista kuin hyödyllistä. Trauman hoitoon on myös suositeltavampia toimia, esimerkiksi akuutin stressihäiriön ja lyhytkestoisen traumaperäisen stressihäiriön (PTSD) ensisijainen hoito on auttaminen arkielämän ongelmissa ja rauhoittava ja turvallinen hoitokontakti, pitkäkestoista hoidetaan esimerkiksi EMDR-terapialla,integratiivisella traumaterapialla, kognitiivisella psykoterapialla ja/tai SSRI-masennuslääkkeillä. Tuoreen tutkimuksen mukaan psilosybiini korjaa trauman aiheuttamia vahinkoja aivoissa.


title: Traumaperäinen stressihäiriö

text: Aikainen puuttuminen on tärkeää, jotta oireiden paheneminen ja kroonistuminen estyy. Valitettavan usein potilas ei kuitenkaan ole tietoinen häiriön olemassaolosta, vaan on hämmentynyt ja häpeissään oireistaan, eikä etsi apua. Mikäli useampi oire jatkuu yli kuukauden tai yksikin oire rajoittaa normaalia arkielämää kohtuuttomasti, on ammatillisen arvion ja avun tarve (psykologi, psykiatri, yleislääkäri) ilmeinen. Oireiden hallinnan ensiapuna saatetaan käyttää lyhytaikaisesti rauhoittavia lääkkeitä tai nukahtamislääkkeitä.


title: Traumaperäinen stressihäiriö

text: PTSD:n kehittyminen johtuu monesta biologisesta, psykologisesta ja sosiaalisesta tekijästä, jotka eivät kaikki ole täysin selvillä. Suurin osa traumalle altistuneista henkilöistä kärsii PTSD:lle tyypillisistä stressioireista, mutta vain osalla ne muuttuvat vakaviksi ja pitkäaikaisiksi. Seuraavissa taulukoissa on lueteltu joitakin PTSD:n kehittymiselle altistavia tekijöitä.


title: Traumaperäinen stressihäiriö

text: Traumanjälkeinen stressihäiriö ei ole harvinainen; lähes yksi kymmenestä kärsii tai on joskus kärsinyt siitä. Myöskään traumaattiset tapahtumat eivät ole harvinaisia: noin 50% naisista ja 60% miehistä läpikäy traumatapahtuman jossakin elämänvaiheessa. Traumatisoiduista naisista 10% ja miehistä 5% kokemus johtaa PTSD:n kehittymiseen. Esiintyvyydestä löytyy erilaisia tutkimustuloksia ja esimerkiksi DSM-5 pitää luotettavana tilastoja; yksi kolmesta traumaattisen tilanteen kohdanneesta saa PTSD:n.


title: Traumaperäinen stressihäiriö

text: PTSD-diagnoosiin kuuluu kolmen tyyppisiä oireita: trauman uudelleen eläminen, emotionaalinen turtumus ja välttämiskäyttäytyminen sekä kohonneen vireystilan aiheuttamat oireet.


title: Traumaperäinen stressihäiriö

text: Potilas voi elää traumaa uudelleen hyvin monella tapaa. Tavallista on, että potilaalla on ahdistavia muistoja, jotka lähtevät liikkeelle sinänsä jokapäiväisistä syistä: traumaa muistuttava kuuloaistimus, haju tai uutinen traumaa muistuttavasta tapahtumasta saattaa laukaista muistovyöryn. Toisinaan muiston laukeamiselle ei löydy sanottavaa syytä. Potilas voi elää traumaa uudestaan myös painajaisina. Jotkut muistoista saattavat tuntua kaikkine aistimuksineen niin oikeilta, että henkilöstä tuntuu, kuin hän kävisi trauman uudestaan läpi; tällaista muistoa kutsutaan takaumaksi (”flashback”). Muistot saattavat aiheuttaa sekä psyykkisiä (pelko, avuttomuus, kauhu) että fyysisiä reaktioita (kipu, pahoinvointi, hikoilu, nopea syke, tihentynyt hengitys) samalla tavoin kuin silloin, kun potilas koki trauman ensimmäistä kertaa.


title: Traumaperäinen stressihäiriö

text: Välttämisoireilla tarkoitetaan kaikkia niitä tapoja, joilla potilas koettaa välttää trauman ajattelua. Hän saattaa välttää esineitä, asioita, ihmisiä, tapahtumapaikkaa tai uutisia traumaa muistuttavista tapahtumista; myös traumaan liittyvät aistimukset (äänet, hajut, maut) ahdistavat, ja potilas välttää niitä. Joillakin välttäminen voi ilmetä traumatapahtuman tai sen tärkeiden yksityiskohtien unohtamisena, josta käytetään nimitystä dissosiatiivinen amnesia. Myös huomion kiinnittäminen muihin asioihin, esimerkiksi työhön tai muuhun aktiviteettiin, vähentää trauman ajattelua.


title: Traumaperäinen stressihäiriö

text: Reagointiherkkyyden turtuminen on toinen tapa välttää trauman herättämiä tunteita. Potilaasta tuntuu vaikealta päästä kosketuksiin tunteidensa kanssa tai ilmaista tunteitaan. Hän saattaa kokea itsensä emotionaalisesti turraksi ja eristäytyä vähitellen muista ihmisistä. Kiinnostus toimintoihin, jotka ennen traumaa koettiin mielekkäiksi, saattaa vähentyä. Trauman muistaminen tai siitä puhuminen saattaa olla vaikeaa tai lähes mahdotonta. Potilas saattaa myös epäillä tulevaisuuttaan; hän saattaa uskoa elinikänsä lyhentyneen, tai ettei hän koskaan voi saada esimerkiksi ammatillista uraa tai perhettä.


title: Traumaperäinen stressihäiriö

text: Trauman jälkeen henkilö saattaa olla jatkuvasti valppaana. Tämä kohonnut vireys johtaa univaikeuksiin, kiukunpurkauksiin, keskittymisvaikeuksiin ja matalaan ärsytyskynnykseen. Potilaasta voi tuntua, että hän on koko ajan varuillaan ja etsii vaaran merkkejä. Hän saattaa myös säpsähdellä herkästi.


title: Traumaperäinen stressihäiriö

text: Vaikka PTSD-oireet saattavat alkaa heti trauman tapahduttua, itse häiriötä ei diagnosoida, elleivät oireet ole kestäneet yli kuukauden ja aiheuta huomattavaa kärsimystä tai häiritse henkilön työ- tai perhe-elämää. Joskus PTSD-oireilu saattavat alkaa vasta pidemmän ajan kuluttua traumasta. Jos oireet alkavat yli puolen vuoden kuluttua traumasta, kyseessä on viivästyneesti alkanut traumanjälkeinen stressihäiriö.


title: Traumaperäinen stressihäiriö

text: On hyvin tavallista, että traumaperäiseen stressihäiriöön liittyy muita fyysisiä tai mielenterveydellisiä ongelmia, kuten masennusta, ahdistuneisuutta tai päihteiden väärinkäyttöä. Noin puolella PTSD-oirelevista miehistä esiintyy päihteiden väärinkäyttöä, ja myös käytöshäiriöt ovat heillä suhteellisen yleisiä. Naisilla tavallisin traumanjälkeiseen häiriöön liittyvä ongelma on masennus. Muita ongelmia naisilla ovat erilaiset pelot, tavallisimmin sosiaalisten tilanteiden pelko, sekä päihdeongelmat.


title: Traumaperäinen stressihäiriö

text: PTSD-potilaiden yleinen toimintakyky on usein yleensä laskenut. PTSD liittyy esimerkiksi työttömyyteen ja avioliitto-ongelmiin (avioero, perheväkivalta). Yhdysvalloissa tehty tutkimus Vietnamin sodan veteraaneista, joilla oli diagnosoitu PTSD, totesi, että näillä oli huomattavia ongelmia perhe- ja muissa läheisissä ihmissuhteissa, työssäkäynnissä sekä aggressiivisen käytöksen hallinnassa.


title: Traumaperäinen stressihäiriö

text: Myös erilaiset fyysiset ongelmat ovat tavallisia traumanjälkeisestä stressihäiriöstä kärsivillä. Ne liittyvät myös masennukseen ja ahdistuneisuuteen, jotka molemmat ovat tavallisia PTSD:n liitännäisongelmia. Joidenkin tutkimusten mukaan traumanjälkeiseen stressihäiriöön liittyy lisääntynyt alttius fyysisiin sairauksiin, mutta tulokset ovat vielä niin alustavia, ettei niistä voi vetää suoria johtopäätöksiä.


title: Traumaperäinen stressihäiriö

text: Yksityiskohtaiset kriteerit PTSD:lle on esitetty kansainvälisessä tautiluokituksessa ICD-10 psykiatrian osassa sekä Amerikan psykiatriyhdistyksen DSM-IV-luokituksessa.


title: Traumaperäinen stressihäiriö

text: Persoonallisuuden rakenteellinen dissosiaatio selittää niin välittömät trauman jälkeiset reaktiot kuin komplisoituneemmatkin häiriöt. Tällöin kaikki diagnosoitavat traumaperäiset häiriöt nähdään dissosiatiivisina häiriönä, joissa persoonallisuus on jakautunut erilaisiin evolutiivisesti määräytyviin psykobiologisiin tiloihin ja näiden tilojen/osien vaihtelu selittää oireet välttelystä, uudelleen elämisestä ja PTSD:stä dissosiatiiviseen identiteettihäiriöön asti. Teoria antaa erilaisia tieteellisiä näkökulmia yhdistävän lähestymistavan kaikkien traumaperäisten häiriöiden diagnosoimiseen ja hoitoon.


title: Kuningas Salomon kaivokset

text: Kuningas Salomon kaivokset () on H. Rider Haggardin romaani, joka ilmestyi 1885. Teos kertoo kolmen miehen matkasta eteläiseen Afrikkaan etsimään kuningas Salomon tarunhohtoista aarretta.


title: Kuningas Salomon kaivokset

text: Teos on suomennettu useita kertoja. Mukailtu Anni Swanin suomennos ilmestyi 1927, ja siitä on useita painoksia. Jo 1897 teoksen oli suomentanut tuntematon kääntäjä nimellä "Kuningas Salomonin kaivokset", jolla nimellä Otava julkaisi Swanin suomennoksen viidennen painoksen jälleen 1964. Kirja oli Suomessa vuosikymmeniä suosituimpia nuortenkirjoja.


title: Kuningas Salomon kaivokset

text: Kirjan pohjalta on tehty kolme elokuvaa, yksi tv-minisarja ja yksi animaatio.


title: Restless and Wild

text: Restless and Wild on saksalaisen heavy metal -yhtye Acceptin vuonna 1982 julkaistu neljäs studioalbumi. Levyn tunnetuin kappale lienee avausraita ”Fast as a Shark”. Muita tunnettuja kappaleita levyltä ovat laukkatempoinen nimikkoraita ja ”Princess of the Dawn”.


title: A Lower Deep

text: A Lower Deep on amerikkalainen power-/thrash metal -yhtye, joka perustettiin vuonna 2000.


title: Hwang Woo-suk

text: Hwang Woo-suk (황우석) (s. 29. tammikuuta 1953 Bu-yeo) on eteläkorealainen kantasolututkija, joka toimi biotekniikan ja eläinten lisääntymistutkimuksen () professorina Seoul National Universityssä maaliskuuhun 2006 asti. Hwang tunnetaan parhaiten kahdesta vuosina 2004 ja 2005 Science-lehdessä julkaistuista tutkimuksestaan, joissa hän väitti onnistuneensa valmistamaan ihmisen embryonaalisia kantasoluja kloonaamalla. Vuoden 2005 lopulla osoittautui, että molemmat Hwangin tutkimuksista perustuivat merkittäviltä osilta väärennettyihin koetuloksiin. Hwang myöhemmin myönsi useita valheita ja petoksia tutkimuksiinsa liittyen.


title: Daouda Malam Wanké

text: Daouda Malam Wanké (1946 tai 1954 – 15. syyskuuta 2004 Niamey, Niger) oli Nigerin presidentti vuonna 1999. Syntymävuodesta on esitetty eri lähteissä ristiriitaista tietoa. Hän nousi valtaan sotilasvallankaappauksessa, jossa Ibrahim Baré Maïnassara surmattiin, mutta tuli saman vuoden joulukuussa korvatuksi Tandja Mamadoulla.


title: Daouda Malam Wanké

text: Wanké syntyi Niameyn lähistöllä Yeloussa. Hän opiskeli Niameyn yliopistossa maantiedettä ja historiaa.


title: Daouda Malam Wanké

text: Ennen valtaannousua Wanké oli presidentin henkivartiokaartin komentaja.


title: Daouda Malam Wanké

text: Wanké kärsi viimeisinä vuosinaan sydän- ja verisuonivaivoista, ja hän matkusti hoitoa varten Libyaan, Marokkoon ja Sveitsiin. Hän kuoli kuitenkin kotimaassaan syyskuussa 2004 jättäen jälkeensä vaimon ja kolme lasta.


title: Miréla Maniáni

text: Miréla Maniáni (, aik. Maniáni-Tzelíli (Μανιάνι-Τζελίλη), s. 21. joulukuuta 1976 Durrës, Albania) on kreikkalainen keihäänheittäjä.


title: Miréla Maniáni

text: Albanialaissyntyinen Maniáni voitti 1995 nuorten EM-hopeaa. Kaksi vuotta myöhemmin hän meni naimisiin kreikkalaisen painonnostajan George Tzelilin kanssa ja sai Kreikan kansalaisuuden. Hän voitti maailmanmestaruuden Sevillan MM-kisoissa 1999 tuloksella 67,09. Seuraavana vuonna Sydneyn olympialaisissa hän voitti olympiahopeaa heitettyään 67,51. Hän sijoittui toiseksi Edmontonin MM-kisoissa 2001. Vuonna 2002 hän erosi miehestään ja voitti EM-kultaa Münchenin EM-kisoissa. Seuraavana vuonna hän heitti toiseksi Euroopan cupissa ja voitti MM-kultaa Pariisin MM-kisoissa. Ateenan MM-kisoissa 2004 Maniáni voitti olympiapronssia. Vuoden 2005 Euroopan cupissa hän sijoittui kuudenneksi.


title: Miréla Maniáni

text: Maniáni pitää ennätyksellään hallussaan keihäänheiton Kreikan ennätystä.


title: Pertti Jarla

text: Pertti Jarla (s. 25. lokakuuta 1971 Nastola) on itseoppinut taiteilija ja sarjakuvapiirtäjä. Hänet tunnetaan erityisesti useissa sanomalehdissa ilmestyvästä "Fingerpori"-sarjakuvastaan.


title: Pertti Jarla

text: Maanviljelijäperheen poikana Nastolassa kasvanut Jarla havaitsi jo kouluaikana olevansa kiinnostunut vain piirtämisestä. Suurimpina esikuvinaan hän piti underground-sarjakuvapiirtäjiä Juho Juntusta ja Gilbert Sheltonia. Juntusen ja Sheltonin innoittamana Jarla tarjosi jo lukiolaisena sarjakuviaan huumorilehti "Pahkasialle". Hänestä tuli lehden pitkäaikainen avustaja, ja vuosina 1991–2000 lukuisia hänen sarjakuviaan julkaistiin Pahkasiassa.


title: Pertti Jarla

text: Vuosina 1996–2007 Jarla työskenteli luentovisualisoijana Jari Sarasvuon valmennusyritys Trainers’ Housessa tehtävänään piirtää yritysvalmennustilaisuuksien aikana sarjakuvia käsiteltävistä aiheista. Tapahtuman päätteeksi sarjakuvat monistettiin ja jaettiin asiakkaille. Jarlan mukaan palaute oli kaksijakoista: osa asiakkaista ei pitänyt piirroksista lainkaan, osa riemastui niin että tilasi Jarlalta lisää kuvituksia yritystensä julkaisuihin. Hän kuvitti myös Sarasvuon yrityskoulutuskirjan "Myynnin korkeajännitys" (1998).


title: Pertti Jarla

text: Piirrostöidensä ohella Jarla suoritti kuvataide- ja animaatiokursseja Laajasalon opistossa, Helsingin kaupungin nuorisotyöpajassa ja Lahden muotoiluinstituutissa.


title: Pertti Jarla

text: Jarla osallistui vuonna 2006 Kemin pohjoismaisen sarjakuvakilpailun strippikategoriaan sarjakuvallaan "Karl-Barks-Stadt". Se sai kolmannen palkinnon ja ilmestyi saman vuoden marraskuun ajan Ilta-Sanomien kuukauden kotimaisena sarjakuvana. Helsingin Sanomien sarjakuvatoimittaja Eeva Lepistö kiinnitti Karl-Barks-Stadtiin huomiota ja pyysi Jarlaa lehden uudeksi sarjakuvapiirtäjäksi. Nimeltään Fingerporiksi vaihdettu sarjakuva ilmestyi Helsingin Sanomissa ensimmäisen kerran 5. helmikuuta 2007 alkaen. Nykyisin Fingerpori on levinnyt myös lukuisiin muihin lehtiin ja siitä on julkaistu useita albumeita.


title: Pertti Jarla

text: Vuoden 2012 presidentinvaaleissa Jarla kuului vihreiden Pekka Haavistoa tukevaan kansalaisvaltuuskuntaan. Hän kuvitti Haavistoa kannattavaa ”Kakkonen on ykkönen” -kampanjasivustoa, joka nousi Suomen klikatuimpien sivujen joukkoon. Jarla kirjoittaa myös Suomen Kuvalehden nettisivuilla julkaistavaa ”Tähän on tultu” -blogia, jossa hän muun muassa ottaa kantaa ajankohtaisiin asioihin ja kertoo omasta maailmankatsomuksestaan.


title: Pertti Jarla

text: Jarla katsoo olevansa skeptikko. Hänen vaimonsa on sarjakuvataiteilija Emmi Valve.


title: Pertti Jarla

text: Jarlan yritys Täysi Käsi Oy on julkaissut Poika Vesannon sarjakuvia "Saku Sämpylä. Eetu ja Riku : kuvasarjoja vuosilta 1931-32.".


title: Pertti Jarla

text: "Luettelo artikkelissa Fingerpori."


title: Luettelo maiden ja alueiden hiilidioksidipäästöistä henkeä kohti

text: Tämä on luettelo maiden ja joidenkin epäitsenäisten alueiden hiilidioksidipäästöistä henkeä kohti vuodesta 1990 vuoteen 2003. Tiedot ovat peräisin Yhdysvaltain energiaviraston Carbon Dioxide Information Analysis Center (CDIAC) YK:n tilastokeskukselle tekemästä tutkimuksesta.


text: Maat on lueteltu vuoden 2003 päästöjen mukaan.


title: Fiserv

text: Fiserv Inc. on yhdysvaltalainen Fortune 500 -listan yritys, joka tuottaa ohjelmistoja ja palveluita rahoitus- ja vakuutusalan yrityksille. Yrityksen päätoimialoja ovat tilitapahtumien käsittely, palveluiden ulkoistaminen sekä ohjelmisto- ja rahoituspalvelut. Yrityksen liikevaihto 31. joulukuuta 2006 päättyneellä tilikaudella oli 4,5 miljardia Yhdysvaltain dollaria ja liikevoitto 450 miljoonaa dollaria. Fiservin taseen loppusumma oli 6,2 miljardia dollaria ja sillä oli noin 23 000 työntekijää vuoden 2006 lopussa.


title: Fiserv

text: Fiserv on perustettu vuonna 1984 ja listattu NASDAQ:issa vuodesta 1986 alkaen. Yrityksen pääkonttori sijaitsee Brookfieldissä Wisconsinissa. Fiservin pääjohtajana on toiminut vuodesta 2005 Jeffery Yabuki ja hallituksen puheenjohtaja vuodesta 1995 Donald Dillon.


title: Universalismi

text: Universalismi viittaa käsitteisiin ja oppeihin, jotka soveltuvat kaikkiin ihmisiin tai asioihin aina ja kaikissa tilanteissa.


title: Andrei Platonov

text: Andrei Platonovitš Platonov (, oik. Klimentov, "Климе́нтов"; 28. elokuuta 1899 Voronež – 5. tammikuuta 1951 Moskova) oli neuvostovenäläinen kirjailija, jonka teokset ennakoivat eksistentialismia. Platonov kuului ensimmäisiin kirjailijoihin, jotka tulivat esiin vuoden 1917 vallankumouksen jälkeen. Huolimatta kommunistitaustastaan hän suhtautui epäilevästi kollektivisointiin ja stalinistien toimintatapoihin. Hänen tunnetuimpiin teoksiinsa kuuluvat dystopiaa kuvaava romaani "Tševengur". Kaikki suomeksi julkaistut teokset on kääntänyt Ulla-Liisa Heino.


title: Newportin piirikunta

text: Newportin piirikunta on yksi Yhdysvaltain Rhode Islandin osavaltion viidestä piirikunnasta. Sen suurin kaupunki on Newport. Vuoden 2010 väestönlaskennassa piirikunnan asukasluku oli 82 888. Sen pinta-ala on 812 neliökilometriä, josta vettä on 543 neliökilometriä. Asukastiheys piirikunnassa on 308 as./km².


title: Newportin piirikunta

text: Piirikunta koostuu saarista Aquidneck Island (viralliselta nimeltään Rhode Island), Conanicut Island ja Prudence Island sekä mantereisen Rhode Islandin itäisestä osasta.


title: Newportin piirikunta

text: Vuoden 2000 väestönlaskennan mukaan 92 prosenttia asukkaista puhui äidinkielenään englantia, 2,3 prosenttia espanjaa, 2,1 prosenttia portugalia ja 1,3 prosenttia ranskaa.


title: Franz Künstler

text: Franz Künstler (24. heinäkuuta 1900 – 27. toukokuuta 2008) oli yksi viimeisistä elossa olleista ensimmäisen maailmansodan veteraaneista ja Itävalta-Unkarin viimeinen elossa ollut.


title: Franz Künstler

text: Künstler oli unkarinsaksalainen. Hän liittyi Itävalta-Unkarin armeijaan helmikuussa ja palveli Italian rintamalla marraskuussa 1918. Hän oli myös lähetti toisessa maailmansodassa kuuden kuukauden ajan Ukrainassa.


title: Franz Künstler

text: Toisen maailmansodan jälkeen Künstler, kuten monet unkarinsaksalaiset, karkotettiin maasta. Hän vietti 100-vuotispäiväänsä kesällä 2000 ja asui Niederstettenissa, Baden-Württembergissä, Saksassa, jossa toimi museon oppaana. Hän katsoi olevansa enemmän saksalainen kuin unkarilainen, ja hänellä oli ollut vuodesta 1946 Saksan kansalaisuus.


title: Franz Künstler

text: Künstler kuoli 27. toukokuuta 2008 107-vuotiaana.


title: Lazare Ponticelli

text: Lazare Ponticelli (7. joulukuuta 1897 – 12. maaliskuuta 2008) oli viimeinen ranskalainen ensimmäisen maailmansodan veteraani. Hän syntyi Italiassa, mutta muutti vuonna 1907 Ranskaan ja oli kuolinhetkellään vanhin Italiassa syntynyt mies.


title: Lazare Ponticelli

text: Ponticelli ristittiin Làzarroksi, mutta hän käytti ranskalaista kirjoitusasua. Hän liittyi vuonna 1914 Ranskan muukalaislegioonaan ja haavoittui pian palvelukseen astumisensa jälkeen. Hän taisteli saksalaisia vastaan ja siirtyi Italian armeijaan vuonna 1915. Hän haavoittui jälleen taistelussa Itävaltaa vastaan Tirolissa.


title: Lazare Ponticelli

text: Lazare Ponticelli täytti 100 vuotta joulukuussa 1997 ja kuoli vuonna 2008 110 vuoden ikäisenä.


title: Sokker

text: Sokker on selainpohjainen verkossa pelattava jalkapallomanageripeli. Se kehitettiin Puolassa ja julkaistiin helmikuussa 2004. Se oli eräs ensimmäisiä menestyneitä flash-pohjaisia pelejä.


title: Yakup Satar

text: Yakup Satar (11. maaliskuuta 1898 – 2. huhtikuuta 2008) oli pisimpään elänyt Turkin armeijan veteraani ensimmäisestä maailmansodasta. Hän liittyi armeijaan vuonna 1915 ja joutui 23. helmikuuta 1917 brittien vangitsemaksi. Ensimmäisen maailmansodan jälkeen hän palveli Turkin itsenäisyyssodassa.


title: Yakup Satar

text: Satar asui Eskişehirissä. Hän täytti 110 vuotta maaliskuussa 2008.


title: Justin Tuveri

text: Justin Tuveri (15. toukokuuta 1898 – 5. lokakuuta 2007) oli yksi pisimpään eläneistä ensimmäisen maailmansodan veteraaneista. Hän syntyi Italiassa, palveli Italian armeijassa vuodesta 1917 ja osallistui taisteluihin mm. Sassarissa.


title: Justin Tuveri

text: Benito Mussolinin noustua valtaan Tuveri muutti Ranskaan. Hänellä oli maan kansalaisuus vuodesta 1940.


title: Justin Tuveri

text: Tuveri kuoli Saint-Tropez'ssa, Ranskassa 5. lokakuuta 2007. Hän oli kuollessaan 109 vuoden ikäinen.


title: Francesco Domenico Chiarello

text: Francesco Domenico Chiarello (5. marraskuuta 1898 – 27. kesäkuuta 2008) oli viimeisiä elossa olleita ensimmäisen maailmansodan veteraaneja. Hän liittyi Italian armeijaan vuonna 1918 ja sai malarian matkallaan Tarantosta Albaniaan. Hän kuitenkin palveli armeijassa vielä kahden vuoden ajan.


title: Francesco Domenico Chiarello

text: Chiarello oli ensimmäisen maailmansodan jälkeen naimisissa ja piti omaa maatilaansa, mutta päätyi taistelemaan myös toiseen maailmansotaan Reggio Calabriaan.


title: Francesco Domenico Chiarello

text: Chiarello oli mukana ensimmäisen maailmansodan Vittorio Veneton taistelussa 1918. Hän oli kuollessaan 109-vuotias.


title: Gladys Powers

text: Gladys Powers (10. toukokuuta 1899 – 15. elokuuta 2008) oli brittiläissyntyinen kanadalainen, jota pidettiin Charlotte Wintersin kuoltua 109-vuotiaana 15. elokuuta 2008 viimeisenä elävänä ensimmäisen maailmansodan naisveteraanina. Myöhemmin saatiin tietää myös kahdesta muusta elossa olevasta naisveteraanista, "Ivy Campany"sta (k. 19.12.2008) ja "Florence Green"istä, joka on nykyään (2011) viimeinen elossa oleva ensimmäisen maailmansodan naisveteraani ja Claude Choulesin kuoltua myös viimeinen veteraani.


title: Gladys Powers

text: Powers asui Kanadassa vuodesta 1920 ja eli kuolemaansa saakka Abbotsfordissa, Brittiläisessä Kolumbiassa. Hän oli kuollessaan peräti 109-vuotias.


title: Gladys Powers

text: John Babcock oli viimeinen elossa ollut kanadalainen (mies)veteraani.


title: Harry Richard Landis

text: Harry Richard Landis (12. joulukuuta 1899 – 4. helmikuuta 2008) oli viimeisiä ensimmäisen maailmansodan veteraaneja. Hän eli vanhuudessaan floridalaisessa hoitokodissa varsin terveenä; hänen lääkityksensä muodostivat silmätipat ja vitamiinit. Myös hänen vaimonsa eli saavuttaakseen sadan vuoden iän.


title: Harry Richard Landis

text: Landis syntyi Jason ja Alice Landisin kahdeksasta lapsesta seitsemänneksi. Hän vietti lapsuutensa perheen maatilalla Missourissa, Yhdysvalloissa.


title: Harry Richard Landis

text: Landis liittyi armeijaan lokakuussa 1918, hieman ennen sodan loppumista. Hän selvisi samaan aikaan myös espanjantautipandemiasta. Landis oli kuollessaan 108-vuotiaana yksi kahdesta elossa olevasta syntyperäisestä ensimmäisen maailmansodan yhdysvaltalaisveteraanista. Toinen oli Frank Buckles. John Babcock puolestaan on yhdysvaltalaistunut kanadalainen.


title: Hälytys 911

text: Hälytys 911 () on CBS:n vuosina 1989–1996 tuottama yhdysvaltalainen dokumentaarinen tositelevisiosarja, joka kertoi Yhdysvalloissa tapahtuneista tapaturmista.


title: Hälytys 911

text: Ohjelmaa juonsi koko sen elinkaaren ajan William Shatner. Ohjelma päättyi aina lauseeseen ""My name is William Shatner and this was Rescue 911"" ().


title: Hälytys 911

text: Suomessa sarjan jaksoja on esittänyt Kolmoskanava ja myöhemmin MTV3 1990-luvulla.


title: Erich Kästner (ensimmäisen maailmansodan veteraani)

text: Erich Kästner (10. maaliskuuta 1900 – 1. tammikuuta 2008) oli pitkäikäinen saksalainen. Hänestä tuli William Seegersin kuoltua heinäkuussa 2007 viimeinen elossa oleva ensimmäisen maailmansodan veteraani Saksan armeijasta.


text: Kästner liittyi armeijaan heinäkuussa 1918. Hän oli lakitieteen tohtori ja eli vanhuudessaan poikansa perheen kanssa Hannoverissa. Hän jäi leskeksi vaimon kuoltua 102-vuotiaana 2003 ja eli itse 107-vuotiaaksi.


title: Kopet

text: Kopet oli lappeenrantalainen yhtye, jossa solistina toimi Pave Maijanen. Yhtye voitti kahdesti suomenmestaruuden orkesterikilpailuissa, vuonna 1968 ja vuonna 1969. Se soitti etupäässä soulia, mutta myös muuta popmusiikkia kuului ohjelmistoon.Kitaristina M Huovilainen.Basisti H Helkiö.Rumpali K Salo.Urut T Savioja. Fonit A Ollikainen ja S Mahkonen ja monitoimitaitaja Pave Maijanen.


title: James Arnold Taylor

text: James Arnold Taylor (s. 22. heinäkuuta 1969 Santa Barbara, Kalifornia) on yhdysvaltalainen ääninäyttelijä.


title: James Arnold Taylor

text: Taylor toimi 16-vuotiaana kotikaupungissaan Santa Barbarassa stand up -koomikkona ja vuotta myöhemmin jatkoi työskentelyä DJ:nä radiokanavan KTYD-FM:ssä aina vuoteen 1992 asti.


title: James Arnold Taylor

text: Ääninäyttelijäksi Taylor päätyi muutettuaan vuonna 1992 Los Angelesiin, jossa hän työskenteli Premiere Radio Networksilla käsikirjoittamansa ja tuottamansa radiokomediasarjan parissa, jossa hän myös näytteli.


title: James Arnold Taylor

text: Sittemmin Taylor ryhtyi tekemään mainosjuontoja, kunnes hän siirtyi tekemään äänirooleja videopeleihin vuonna 1998 ja animaatioihin 2000-luvun alussa. Final Fantasy X:ssä Taylor näytteli Tidusta, joka on hänen kiistellyin ääniroolinsa. Ratchet & Clank -pelisarjassa Taylor näytteli Ratchetia, jota itse pitää hauskimpana ääniroolinaan. Se antoi hänelle mahdollisuuden sanoa asioita, joista normaalissa elämässä ei selviäisi ilman seurauksia.


title: James Arnold Taylor

text: Animaatioissa hänen ensimmäinen merkittävä roolinsa oli Obi-Wan Kenobi lyhytanimaatiosarjassa vuosina 2003–2005. Rooliin hän päätyi, koska haettiin näyttelijää, joka kykenisi kuulostamaan samaa hahmoa elokuvissa näyttelevältä Ewan McGregorilta. Taylor oli jo aiemmin toiminut McGregorin äänenä pienemmissä projekteissa. Seuraava tunnettu rooli oli keltainen sekopäähahmo Wooldoor Sockbat Drawn Together -animaatiosarjassa, jonka äänirooliin suostumistaan Taylor ihmettelee edelleen, sillä sarja oli hyvin väkivaltainen ja rasistinen. Sarjassa oli kuitenkin mukana hänen tutut työtoverinsa Jess Harnell, Tara Strong ja Cree Summer. Samalla Taylor teki urallaan kenties eniten äänirooleja yhdessä jaksossa, yhteensä noin seitsemän. Hän esitti myös nimikkohahmoa animaatiosarjassa Johnny Test, jonka rooli oli hetkellisesti toisella ääninäyttelijällä. Alun perin sarjasta tehtiin pilottijakso Kids' WB -kanavalle, jolloin Taylor oli hahmon äänenä. Sarja vaikutti olevan mielenkiintoinen ja siitä pyydettiin tuottamaan sarja. Taylor ei kuitenkaan enää kuulunut sarjan näyttelijöihin, kun sarja tehtiin Kanadassa. Muutamaa viikkoa myöhemmin Taylorin agentti soitti kertoakseen, ettei tuotantoryhmä ole löytänyt sopivaa ääntä sarjan päähahmolle Johnny Testille. Tämän myötä he järjestivät uuden koe-esiintymisen Los Angelesissa, ja Taylor sai roolinsa takaisin. Hän joutui kuitenkin dubbaamaan jälkikäteen sarjan kuusi ensimmäistä jaksoa, jotka toinen näyttelijä oli jo tehnyt. Tämän jälkeen Taylor sai tehdä rooliaan luonnollisemmin tarvitsematta tavoitella huulisynkronia jo valmiin kuvan kanssa.


title: James Arnold Taylor

text: Kenties parhaiten Taylor tunnetaan Leonardon ääniroolista vuoden 2007 elokuvassa Teini-ikäiset mutanttininjakilpikonnat. Siinä Taylor sai näytellä normaalilla äänellään. Rooliin hän päätyi Imagin kautta, jolle Taylor oli äänittämässä erästä toista projektia nimeltä "Cat Tales" yhdessä Billy Westin ja Jess Harnellin kanssa. Roolittajat halusivat kuulla hänen lukevan Leonardon repliikkejä ja vuotta myöhemmin Taylor sai kutsun koe-esiintymiseen, jossa hän kokeili lähes kaikkia rooleja paitsi Donatelloa, johon Mitchell Whitfield oli jo valittu ilman koe-esiintymistä. Lopulta Taylor päätyi Leonardon rooliin, johon elokuvan tuottajat hänet alun perin olivatkin ajatelleet. Lisäksi Taylor pääsi esittämään Hämähäkkimiestä -videopelissä 2007. Sitä ennen Taylor toimi Jäämiehen äänenä videopeleissä ja .


title: James Arnold Taylor

text: Vuonna 2008 Taylor sai toisen merkittävän elokuvaroolin myötä. Taylor jatkoi tutussa roolissaan Obi-Wan Kenobina. Kaksi kuukautta myöhemmin Tayloria kuultiin samassa roolissa -tietokoneanimaatiosarjassa, joka on jatkoa elokuvalle. Myöhemmin marraskuusta 2008 lähtien hän toimi Batman – pelottomat -animaatiosarjassa Vihreän Nuolen äänenä. Alun perin Taylor koe-esiintyi sarjaan Batmanin roolia varten, joka meni kuitenkin ennen häntä koe-esiintyneelle Diedrich Baderille.


title: James Arnold Taylor

text: Animaatioiden lisäksi Taylor tekee mainosjuontoja kotistudiossaan muun muassa Foxille, CW:lle ja Game Show Networkille. Lisäksi hän on tehnyt mainoksia Retu Kivisen äänenä Kiviset ja Soraset -aiheisissa mainoksissa Yhdysvalloissa. Taylor toimii myös muun muassa erilaisissa mainos-, lelu- ja videopeliprojekteissa kaksoisäänenä näyttelijöille, kuten Christian Bale, David Kelly, David Spade, James McAvoy, John Hurt, Johnny Depp, Justin Timberlake, Matthew McConaughey, Michael J. Fox ja Shia LaBeouf.


title: James Arnold Taylor

text: Taylor on kertonut olevansa sarjakuvien keräilijä ja omistavansa kokoelman erityisesti DC Comicsin sarjakuvasankareista Vihreä Nuoli ja Vihreä Lyhty.


title: Sydney Lucas

text: Sydney ("Syd") Lucas (21. syyskuuta 1900 Leicester, Englanti – 4. marraskuuta 2008 Melbourne, Australia) oli englantilaissyntyinen veteraani ensimmäisestä maailmansodasta. Hän liittyi armeijaan elokuussa 1918, mutta ei ehtinyt osallistua varsinaiseen taisteluun.


title: Sydney Lucas

text: Lucas muutti vuonna 1928 Australiaan. Hän liittyi Australian armeijaan ja tuli toisessa maailmansodassa lähetetyksi Palestiinaan. Hän kuitenkin sai umpisuolen tulehduksen eikä ollut leikkauksen jälkeen riittävässä kunnossa taistellakseen Kreetalla.


title: Sydney Lucas

text: Toisen maailmansodan loppuvaiheissa Lucas vartioi saksalaisia ja italialaisia sotavankeja, jotka tuotiin RMS Queen Maryllä Australiaan.


title: Fearrage

text: Fearrage on Pain Confessorin toinen studioalbumi, joka julkaistiin 1. maaliskuuta 2006.


title: Fearrage

text: Albumi debytoi Suomen virallisen listan sijalla 26.


title: Bill Stone

text: William ”Bill” Stone (23. syyskuuta 1900 – 10. tammikuuta 2009) oli englantilainen veteraani ensimmäisestä maailmansodasta.


title: Bill Stone

text: Stone oli yksi vanhempiensa neljästätoista lapsesta. Hän liittyi Royal Navyyn 1918, jossa pysyi ensimmäisen maailmansodan jälkeen. Hän palveli laivastossa myös toisessa maailmansodassa, jossa hän selvisi kahdesta torpedoinnista. Sodan jälkeen hän piti yllä omaa parturiyritystään, jossa hän myi myös tupakkatuotteita.


title: Bill Stone

text: Stonelle myönnettiin useita tunnustuksia, kuten Britannian sotamitali, "Atlantic Star", "Africa Service Medal" ja Puolustusmitali. Hän oli myös Kunnialegioonan jäsen ja esiintyi julkisuudessa vielä 2000-luvulla.


title: Carmelo Bertolami

text: Carmelo Bertolami (8. joulukuuta 1900 – marraskuu 2007) oli italialainen ensimmäisen maailmansodan veteraani. Hänet kutsuttiin suorittamaan asepalvelusta maaliskuussa 1917, mutta hän joutui kaapatuksi Faverassa eikä ehtinyt siten taistella.


title: Eufemia von Adlersfeld-Ballestrem

text: Eufemia von Adlersfeld-Ballestrem (18. elokuuta 1854 Racibórz – 26. huhtikuuta 1941 München) oli saksalainen kirjailija.


title: Turmoil

text: Turmoil on Pain Confessorin esikoisalbumi, joka julkaistiin 8. syyskuuta 2004.


title: Turmoil

text: Kappaleesta ”Lake of Regret” kuvattiin musiikkivideo.


title: Frank Buckles

text: Frank Woodruff Buckles (1. helmikuuta 1901 Harrisonin piirikunta, Missouri, Yhdysvallat – 27. helmikuuta 2011 Yhdysvallat) oli 110-vuotiaana viimeinen elossa ollut Yhdysvalloissa syntynyt ensimmäisen maailmansodan veteraani.


title: Frank Buckles

text: Buckles aloitti palvelun huhtikuussa 1917 ja sai asemapaikat Yhdysvalloissa, Britanniassa, Saksassa ja Ranskassa. Ranskassa hän toimi vuodesta 1917 autonkuljettajana ja varastomiehenä, ja rauhan jälkeen hän sai tehtäväkseen toimittaa saksalaisia sotavankeja takaisin kotimaahan.


title: Frank Buckles

text: Ennen vapautumistaan palvelusta vuonna 1920 Buckles yleni korpraaliksi. Ollessaan toisen maailmansodan aikana liikematkalla Filippiineillä hän joutui kolmeksi ja puoleksi vuodeksi japanilaisten vankileirille.


title: Frank Buckles

text: Ranskan presidentti Jacques Chirac myönsi Bucklesille Kunnialegioonan kunniamerkin. Buckles asui Charles Townissa Länsi-Virginiassa.


title: Claude Choules

text: Claude Stanley Choules (3. maaliskuuta 1901 Pershore, Worcestershire – 5. toukokuuta 2011 Perth, Länsi-Australia) oli brittiläissyntyinen ensimmäisen maailmansodan veteraani. Hän liittyi Royal Navyyn 1916 ja palveli ensimmäisessä maailmansodassa HMS "Revenge" -taistelulaivalla, mutta muutti sittemmin Australiaan. Choules palveli vuoteen 1931 asti Australian kuninkaallisen laivaston HMAS "Canberra" -risteilijällä. Choules palveli toisessa maailmansodassa ja jätti Australian kuninkaallisen laivaston vasta vuonna 1956.


title: Claude Choules

text: Choules oli 110 vuoden ikäisenä viimeinen elossa ollut Australiassa elänyt ensimmäisen maailmansodan veteraani, maailman viimeinen miespuolinen ensimmäisen maailmansodan veteraani ja maailman viimeinen taistelutehtäviin osallistunut ensimmäisen maailmansodan veteraani. Choules inhosi sotaa ja osallistui ANZAC-päivän paraatiin vain käskystä.


title: Claude Choules

text: Choulesin lapsenlapsi on kohtalaisen tunnettu taidemaalari Lindsay Pow (s. 1955), joka maalasi 1970-luvulla myös sarjan nuoren isoisänsä valokuvan ympärille keskittyviä teoksia.


title: Stanisław Wycech

text: Stanisław Wycech (27. kesäkuuta 1902–12. tammikuuta 2008) oli puolalainen ensimmäisen maailmansodan veteraani. Hän palveli armeijassa vuodesta 1917 ja eli vanhuusiällään Varsovassa. Hänen sotilasarvonsa oli kapteeni. Wycech kuoli 105 vuoden ikäisenä tammikuussa 2008.


title: Jerry Ahern

text: Jerry Ahern (oik. Jerome Morrell Ahern, 1946 – 24. heinäkuuta 2012) oli yhdysvaltalainen tieteiskirjailija, joka tunnetaan parhaiten "Voittaja"-sarjastaan (). Ahernin teoksia on julkaistu suomeksi kioskipokkarisarjoissa. Osan teoksistaan Ahern kirjoitti yhdessä vaimonsa Sharon Ahernin kanssa.


title: Nilgiri Mountain Railway

text: Nilgiri Mountain Railway (NMR) on rautatie Intiassa, Tamil Nadun osavaltiossa. Vajaan 46 kilometrin pituinen rata yhdistää 326 metrin korkeudessa olevan Mettupalayamin 2 203 metrin korkeudessa sijaitsevaan Udagamandalamiin Nilgirivuorille. Rata on Aasian jyrkin ja se käyttää ainutlaatuista hammastankokoneistoa. Rata muodostaa yhdessä Darjeelingin rautatien kanssa UNESCOn maailmanperintöluettelon kohteen.


title: Nilgiri Mountain Railway

text: Rata voidaan jakaa kolmeen osaan. Ensimmäinen osa on noin seitsemän kilometriä Mettupalayamista Kallariin. Juna kulkee läpi Tamil Nadun keskustasangon ja ohittaa arekapalmuplantaaseja. Toisessa vaiheessa rata nousee 19 kilometrin matkalla 1 330 metriä Kallarista Coonooriin. Tässä osassa käytetään hammasrattaita nousemiseen. Lisäksi 19 kilometrin matkalla on 208 kurvia ja 13 tunnelia sekä puolitunneli, jossa juna kulkee osittain kallion sisässä. Rata menee lähes asumattomassa sademetsässä ja viimeisten viiden kilometrin aikana vaunuista on hienot näkymät jyrkänteeseen, josta juna on noussut. Radan kolmas osa nousee vielä Coonoorista noin 900 metriä 18 kilometrin matkalla. Tässä osassa on radan pisin tunneli, joka on 282 metriä pitkä. Ensimmäisellä ja viimeisellä pätkällä junan suurin sallittu nopeus on 30 km/h, kun toisessa osassa tämä on vain 13 km/h.


title: Nilgiri Mountain Railway

text: Ensimmäiset suunnitelmat radasta Nilgirivuoristoon tehtiin jo 1854, mutta vasta 45 vuotta myöhemmin ensimmäinen juna nousi mäkiä ylös. Rata Mettupalayamiin vuorten juurelle oli valmis vuonna 1873, mutta ongelmaksi muodostui nousu Coonooriin ja härkävankkureiden sekä ponien korvaaminen.


title: Nilgiri Mountain Railway

text: Vuonna 1873 piirikunnan insinööri J. L. L. Morant ehdotti hammasrataa. Ensimmäiset ehdotukset kuitenkin hylättiin. Vuonna 1882 sveitsiläinen keksijä Riggenbach ehdotti Rigi-systeemiä ja lopulta neljä vuotta myöhemmin työt aloitettiin. Coonooriin päästiin vuonna 1899 ja rata laajennettiin nykyiseen mittaansa Udagamandalamiin vuonna 1908.


title: Joan Aiken

text: Joan Delano Aiken (4. syyskuuta 1924 Rye, East Sussex – 4. tammikuuta 2004) oli englantilainen kirjailija. Hänen isänsä oli runoilija Conrad Aiken ja hänen sisarensa Jane Aiken Hodge oli myös kirjailija. Aiken julkaisi etupäässä lastenkirjallisuutta ja jännityskirjallisuutta. Hän sai Guardian-palkinnon vuonna 1969 ja Edgar Allan Poe -palkinnon vuonna 1972. Hänen rikosromaaneistaan on suomennettu "Vihan kylvö" (1967).


title: Koskiensuojelulaki

text: Koskiensuojelulaki (, ) on 1. helmikuuta 1987 voimaan tullut Suomen lainsäädännön laki, jolla uuden voimalaitoksen rakentamiseen ei saa myöntää vesilaissa (264/61) tarkoitettua lupaa seuraavissa vesistöissä ja vesistön osissa:


title: Koskiensuojelulaki

text: 1) Partakoskessa ja Kärnäkoskessa Savitaipaleen kunnassa;


title: Koskiensuojelulaki

text: 2) Kermanvirran Kermankoskessa Heinäveden kunnassa;


title: Koskiensuojelulaki

text: 3) Karvionkoskessa Varisveden ja Kermajärven välillä Heinäveden kunnassa;


title: Koskiensuojelulaki

text: 4) Konnuskoskessa Konnusveden ja Saviveden välillä Leppävirran kunnassa;


title: Koskiensuojelulaki

text: 5) Pielisen reitissä Pankajärven yläpuolisissa vesistöissä Lieksan, Nurmeksen ja Kuhmon kaupungeissa;


title: Koskiensuojelulaki

text: 6) Nurmijoessa Haapajärven ja Säleväjärven välissä Sonkajärven kunnassa;


title: Koskiensuojelulaki

text: 7) Keyritynjoessa ja Puntinjoessa Juankosken, Nilsiän ja Rautavaaran kunnissa;


title: Koskiensuojelulaki

text: 8) Tiilikanjoessa Rautavaaran kunnassa;


title: Koskiensuojelulaki

text: 9) Vaikkojoessa Juuan ja Kaavin kunnissa;


title: Koskiensuojelulaki

text: 10) Koitajoessa valtakunnanrajan ja Kahvisaaren välissä Ilomantsin kunnassa;


title: Koskiensuojelulaki

text: 11) Haapajoen–Ukonjoen vesistössä Ilomantsin kunnassa ja Lieksan kaupungissa;


title: Koskiensuojelulaki

text: 12) Kymijoen alaosassa Koivukosken alapuolelle asti Kotkan kaupungissa;


title: Koskiensuojelulaki

text: 13) Kymijoessa Hirvijärven ja Tammijärven välillä Pyhtään ja Ruotsinpyhtään kunnissa;


title: Koskiensuojelulaki

text: 14) Kymijoen Ahvionkoskessa, Kultaankoskessa ja Pernoonkoskissa Anjalankosken ja Kotkan kaupungeissa;


title: Koskiensuojelulaki

text: 15) Kivijärven reitissä Lemin, Luumäen, Savitaipaleen ja Valkealan kunnissa sekä Anjalankosken ja Kouvolan kaupungeissa;


title: Koskiensuojelulaki

text: 16) Kalkkistenkoskessa Päijänteen ja Ruotsalaisen välissä Asikkalan kunnassa;


title: Koskiensuojelulaki

text: 17) Arvajan reitissä Kuhmoisten ja Längelmäen kunnissa ja Jämsän kaupungissa;


title: Koskiensuojelulaki

text: 18) Kuusaankoskessa, Luijankoskessa ja Kapeenkoskessa Kuhnamon ja Saraveden välissä Laukaan kunnassa ja Äänekosken kaupungissa;


title: Koskiensuojelulaki

text: 19) Huopanankoskessa ja Keihärinkoskessa Vuosjärven ja Pihkurinselän välillä Viitasaaren kunnassa;


title: Koskiensuojelulaki

text: 20) Koliman koskireitissä Kärnänkoskesta Kymönkoskeen Viitasaaren kunnassa;


title: Koskiensuojelulaki

text: 21) Naarakoskessa Naarajärven ja Kuhnamon välillä Äänekosken kaupungissa;


title: Koskiensuojelulaki

text: 22) Saarijärven reitissä Leuhunkosken yläpuolella Karstulan, Kyyjärven, Multian, Perhon, Pylkönmäen ja Soinin kunnissa sekä Alajärven ja Saarijärven kaupungeissa;


title: Koskiensuojelulaki

text: 23) Rautalammin reitissä Kuhankosken yläpuolisessa vesistössä Hankasalmen, Jäppilän, Kangasniemen, Karttulan, Keiteleen, Kiuruveden, Konneveden, Laukaan, Maaningan, Pielaveden, Pihtiputaan, Pyhäjärven, Rautalammin, Sumiaisen, Tervon, Toivakan, Vesannon ja Viitasaaren kunnissa, Pieksämäen maalaiskunnassa sekä Iisalmen, Kuopion ja Pieksämäen kaupungeissa;


title: Koskiensuojelulaki

text: 24) Puuskankoskessa Pienen Sämpiän ja Tuusjärven välissä Mäntyharjun kunnassa;


title: Koskiensuojelulaki

text: 25) Kiskonjoen – Perniönjoen vesistössä Karjalohjan, Kiikalan, Kiskon, Muurlan, Perniön, Perttelin, Pohjan, Sammatin, Suomusjärven, Särkisalon ja Tenholan kunnissa sekä Salon kaupungissa;


title: Koskiensuojelulaki

text: 26) Kokemäenjoen Kilpikoskessa sekä Rautaveden Kutalanvuolteessa ja Hiedanvuolteessa Vammalan kaupungissa ja Äetsän kunnassa;


title: Koskiensuojelulaki

text: 27) Kuokkalankoskessa ja Herralankoskessa Ahtialanjärven ja Kirkkojärven välillä Lempäälän kunnassa;


title: Koskiensuojelulaki

text: 28) Pihlajaveden reitissä Virtain, Keuruun ja Ähtärin kaupungeissa;


title: Koskiensuojelulaki

text: 29) Noormarkunjoen Myllykoskessa Noormarkun kunnassa;


title: Koskiensuojelulaki

text: 30) Lapväärtinjoen–Isojoen vesistössä Kristiinankaupungissa sekä Isojoen, Karijoen, Kauhajoen ja Teuvan kunnissa;


title: Koskiensuojelulaki

text: 31) Ähtävänjoen alaosassa Evijärven alapuolelle asti Evijärven kunnassa ja Pietarsaaren maalaiskunnassa;


title: Koskiensuojelulaki

text: 32) Perhonjoessa Murikinkoskesta rautatiesillalle Kruunupyyn kunnassa ja Kokkolan kaupungissa;


title: Koskiensuojelulaki

text: 33) Lestijoen vesistössä Himangan, Kälviän, Lestijärven, Lohtajan ja Toholammin kunnissa sekä Kannuksen kaupungissa;


title: Koskiensuojelulaki

text: 34) Siiponjoessa Kalajoen kunnassa;


title: Koskiensuojelulaki

text: 35) Kalajoen alaosassa Hamarinkosken alapuolelle asti Alavieskan ja Kalajoen kunnissa sekä Ylivieskan kaupungissa;


title: Koskiensuojelulaki

text: 36) Pyhäjoen alaosassa Haapakosken alapuolelle asti Pyhäjoen, Merijärven ja Haapaveden kunnissa sekä Oulaisten kaupungissa;


title: Koskiensuojelulaki

text: 37) Siikajoen alaosassa Pöyrynkosken alapuolelle asti Ruukin ja Siikajoen kunnissa;


title: Koskiensuojelulaki

text: 38) Kuhmon reitin Saarikoskessa ja sen yläpuolisessa vesistössä Kuhmon kaupungissa;


title: Koskiensuojelulaki

text: 39) Kiiminkijoen vesistössä Haukiputaan, Kiimingin, Ylikiimingin, Pudasjärven, Puolangan ja Utajärven kunnissa;


title: Koskiensuojelulaki

text: 40) Iijoen vesistön keski- ja yläosassa Kuusamon, Posion, Pudasjärven, Puolangan, Ranuan, Suomussalmen, Taivalkosken, Yli-Iin ja Ylikiimingin kunnissa;


title: Koskiensuojelulaki

text: 41) Kuivajoen vesistössä Kuivaniemen, Ranuan ja Simon kunnissa;


title: Koskiensuojelulaki

text: 42) Simojoen vesistössä Posion, Ranuan, Simon ja Tervolan kunnissa sekä Rovaniemen maalaiskunnassa;


title: Koskiensuojelulaki

text: 43) Vähäjoen vesistössä Tervolan kunnassa ja Rovaniemen maalaiskunnassa;


title: Koskiensuojelulaki

text: 44) Auttijoen vesistössä Rovaniemen maalaiskunnassa ja Posion kunnassa;


title: Koskiensuojelulaki

text: 45) Käsmäjoen vesistössä Sallan kunnassa ja Kemijärven kaupungissa;


title: Koskiensuojelulaki

text: 46) Kemijoen ja Tenniöjoen yhtymäkohdan yläpuolisissa vesistöissä Savukosken ja Sallan kunnissa;


title: Koskiensuojelulaki

text: 47) Tornionjoen – Muonionjoen sivuvesistöissä Enontekiön, Kittilän, Kolarin, Muonion, Pellon ja Ylitornion kunnissa, Rovaniemen maalaiskunnassa sekä Tornion kaupungissa;


title: Koskiensuojelulaki

text: 48) Tenojoen sivuvesistöissä Inarin ja Utsjoen kunnissa;


title: Koskiensuojelulaki

text: 49) Näätämöjoen vesistössä Inarin ja Utsjoen kunnissa;


title: Koskiensuojelulaki

text: 50) Juutuanjoessa ja sen yläpuolisissa vesistöissä Inarin ja Utsjoen kunnissa;


title: Koskiensuojelulaki

text: 51) Ivalojoen vesistössä Inarin, Enontekiön, Kittilän ja Sodankylän kunnissa;


title: Koskiensuojelulaki

text: 52) Tuulomajoen vesistössä Inarin, Sallan, Savukosken ja Sodankylän kunnissa; sekä


title: Koskiensuojelulaki

text: 53) Koutajoen vesistössä Kuusamon, Posion ja Sallan kunnissa.


title: Kalevan kisat 2007

text: Kalevan kisat vuonna 2007 järjestettiin 3.–5. elokuuta Lappeenrannassa Kimpisen urheilukentällä. Kisoihin ilmoittautui 629 urheilijaa. Järjestyksessään sadansia kisoja seurasi järjestäjien mukaan paikan päällä noin 21 000 katsojaa. Uuden Kalevan kisojen ennätyksen keihäässä (89,43 m) heittänyt Tero Pitkämäki voitti Uusi Sampo -maljan kisojen parhaana urheilijana toisen kerran peräkkäin. Kalevan maljaa tavoittelevista joukkueista eniten pisteitä näissä Kalevan kisoissa saivat Lahden Ahkera (96 pistettä), Helsingin Kisa-Veikot (74) ja Tampereen Pyrintö (46). Kalevan maljan kokonaistilanne oli kisojen jälkeen tasan Lahden Ahkeran ja Helsingin Kisa-Veikkojen kesken, molemmilla oli 211 pistettä.


title: Kalevan kisat 2007

text: Urheilijoiden saavuttamat tulokset vaikuttivat Suomen yleisurheilujoukkueen valintoihin Osakan MM-kisoihin.


title: Infraero

text: Infraero ("Empresa Brasileira de Infraestrutura Aeroportuária") on brasilialainen valtionyhtiö, joka vastaa maan siviili-ilmailun päälentokenttien ylläpidosta. Se perustettiin vuonna 1973.


title: Infraero

text: Vuonna 2003 Infraeron vastuulla olevien lentokenttien kautta kulki noin 400 miljoonaa ihmistä, joista 96 miljoonaa oli matkustajia. Lentokentillä tapahtuu yhteensä noin 1,8 miljoonaa nousua ja laskeutumista vuosittain ja kuljetetun rahdin määrä on 1,3 miljoonaa tonnia vuodessa.


title: Infraero

text: Yhtiö on taloudellisesti erittäin tuottava. Sen vastuulla on 67 lentoasemaa, jotka vastaavat 97 % kaikesta säännöllisestä lentoliikenteestä Brasiliassa. Lisäksi yhtiö hoitaa 81 radionavigointiasemaa ja 32 rahtilogistiikkaterminaalia. Maanlaajuisesti yhtiöllä on palkkalistoillaan tai sopimustyössä noin 23 000 työntekijää.


title: Tommy McCook

text: Tommy McCook (Thomas Matthew McCook) (3. maalistkuuta 1927–5. toukokuuta 1998) oli jamaikalainen saksofonisti (tenori, altto), joka toimi myös huilistina, säveltäjänä ja sovittajana.


title: Yehudi Wyner

text: Yehudi Wyner (s. 1. kesäkuuta 1929, Calgary, Alberta, Kanada) on yhdysvaltalainen säveltäjä, pianisti, kapellimestari ja musiikinopettaja. Hän kasvoi New Yorkissa.


title: Yehudi Wyner

text: Wynerin tuotantoon kuuluu muun muassa kamarimusiikkia, vokaalimusiikkia ja lyyrinen baletti "Intermedio" (1974) sopraanolle ja jousille. Muita tunnettuja yksittäisiä töitä ovat "Friday Evening Service" (1963) ja "On This Most Voluptuous Night" (1982).


title: Yehudi Wyner

text: Wynerille myönnettiin vuonna 2006 arvostettu musiikin Pulitzer-palkinto pianokonsertosta "Chiavi in Mano". Neljäntoista Yalen yliopistolla viettämänsä vuoden ohella hän on opettanut State University of New York at Purchasessa, Cornellin yliopistolla, Brandeisin yliopistolla ja Harvardin yliopistolla. Hänen entisiin oppilaisiinsa kuuluvat Chester Biscardi ja Craig Walsh.


title: Michel Camdessus

text: Michel Camdessus (s. 1. toukokuuta 1933, Bayonne, Ranska) on ranskalainen ekonomisti ja hallintovirkamies, joka on toiminut Kansainvälisen valuuttarahaston (IMF) sekä Ranskan keskuspankin pääjohtajana.


title: Michel Camdessus

text: Camdessus on naimisissa ja hänellä on kuusi lasta.


title: Michel Camdessus

text: Camdessus opiskeli taloustieteitä Pariisin yliopistossa ja täydensi niitä Pariisin valtiotieteellisessä instituutissa (Sciences Po), joka luetaan Ranskan merkittäviin akateemista eliittiä kouluttaviin oppilaitoksiin. Hän on käynyt Kansallisen hallintokoulun (École nationale d'administration, ENA), jonka sekä poliittisen ja hallinnon johtomiehet ovat Ranskassa yleensä suorittaneet.


title: Michel Camdessus

text: Vuonna 1960 Camdessus nimitettiin virkamieheksi valtiovarainministeriön talouspolitiikan osastolle, jossa hänen alaansa oli etupäässä talouspolitiikka. Tässä tehtävässä hän toimi vuoteen 1966 saakka. Tämän jälkeen hän toimi vuoteen 1968 asti Ranskan pysyvässä edustustossa Euroopan yhteisössä ja sen talousneuvonantajana.


title: Michel Camdessus

text:
Tämän jälkeen hän palasi Ranskan valtiovarainministeriöön, jossa hän toimi apulaisjohtajana vuodesta 1971, varajohtajana vuodesta 1974 ja johtajana vuodesta 1982.
Tämän tehtävän ohella Camdessus oli Pariisin klubin puheenjohtajana vuosina 1978–1984 ja Euroopan yhteisöjen talouskomitean puheenjohtajana joulukuusta 1982 joulukuuhun 1984.


title: Michel Camdessus

text: Elokuussa 1984 hänet nimitettiin apulaisjohtajaksi Ranskan keskuspankkiin, ja saman vuoden marraskuussa hänet nimitettiin sen pääjohtajaksi. Tässä tehtävässä hän toimi tammikuuhun 1987, kunnes hänet nimitettiin Kansainvälisen valuuttarahaston pääjohtajaksi.Tässä tehtävässä hän toimi aina eläkkeelle jäämiseensä saakka, 14:nteen helmikuuta 2000.


title: Bovespa

text:
Bovespa ("Bolsa de Valores de São Paulo") on brasilialainen, São Paulossa toimiva pörssi. Se perustettiin 23. elokuuta 1890.
Bovespa on Latinalaisen Amerikan suurin pörssi. Sen keskimääräinen päivittäinen vaihto on 1 221 miljoonaa realia (vuoden 2004 tilasto). Pörssi toimi valtion laitoksena vuoteen 1966 asti, jolloin siitä tuli voittoa tavoittelematon yhteisö.


title: Bovespa

text: Bovespassa käydään kauppaa noin 550 yhtiön osakkeilla.


title: Kim Possible (1. tuotantokausi)

text: Kim Possiblen 1. tuotantokausi alkoi Yhdysvalloissa 7. kesäkuuta 2002 jaksolla "Crush". 1. kausi käsittää 21 jaksoa. Yhdysvalloissa ensimmäisen kauden esitys päättyi 16. toukokuuta 2003.


title: Kim Possible (1. tuotantokausi)

text: Suomessa 1. kausi käynnistyi 8. tammikuuta 2007 ja päättyi 22. maaliskuuta 2007.


title: Kortekylä

text: Kortekylä on noin 200 asukkaan kylä Alajärven kaupungissa, noin viidentoista kilometrin päästä keskustasta. Kylällä on sijainnut muun muassa oma ala-aste, joka lakkautettiin keväällä 2006 liian vähäisen oppilasmäärän vuoksi. Koulun tiloihin on tulossa vanhusten hoitokoti.


title: Asperges

text: Asperges (lat., johdettu sanasta "aspergere", "puhdistaa") on katolisessa kirkossa riitti, jossa pappi pirskottaa siunattua vettä alttarin, kirkkotilan ja seurakunnan ylle. Pirskottamisessa käytetään erityistä tarkoitusta varten valmistettua pirskotusvälinettä nimeltään "aspergillium". Asperges on saanut nimensä latinankielisen raamatunkäännöksen Vulgatan psalmi 51:9:stä, joka alkaa sanoilla "Asperges me, Domine..." ("Puhdista minut, oi Herra...").


title: Asperges

text: Asperges-riitin tarkoituksena on vertauskuvata Jumalan puhdistavaa voimaa, joka puhdistaa kirkon ja seurakunnan ja tekee sen Jumalan edessä tahrattomaksi. Koska Hesekielin kirjan 36:25–26 liittää veden puhdistavan voiman Jumalan Hengen työhön, kuvaa asperges myös Hengen uudistavaa ja puhdistavaa työtä kirkossa. Puhdistautumisen lisäksi asperges kuvaa myös ihmisten parannuksen tekoa ja katumusta, jota pidetään ihmisen puhdistautumisen edellytyksenä. Koska ihmisen puhdistuminen synnistä ja uudistuminen Hengellä tapahtuu katolisen teologian mukaan kasteessa, mielletään asperges myös kasteen uudistamiseksi ja muistamiseksi.


title: Asperges

text: Asperges aloitetaan tavallisesti kirkon sakaristossa, jossa pappi siunaa liturgiseen asuun puettuna veden. Samalla hän lukee rukouksen, joka muistuttaa veden pelastushistoriallisesta merkityksestä. Hän voi myös lisätä veteen suolaa, mikäli tämä kuuluu paikallisiin tapoihin. Tämän jälkeen hän siirtyy kirkkoon itse seremoniaa varten. Tridentiinisessä messussa asperges edelsi tavallisesti jokaista juhlallista messua ja myös sunnuntain laulettua päämessua. Siinä pappi pirskotti vedellä ensin alttarin etupuolen ja päällisen, sen jälkeen itsensä ja messupalvelijat sekä lopuksi messuun kokoontuneen seurakunnan. Nykyään tämä rituaali suoritetaan tavallisesti vain erityisen juhlavissa messuissa. Tapana on, että katoliset tekevät ristinmerkin, kun heidän ylleen pirskotetaan vettä. Samalla he lausuvat rukouksen kasteensa muistamiseksi ja uudistavat mielessään kastelupaukset.


title: Asperges

text: Pirskottamisen aikana kuoro tai messupalvelijat voivat laulaa koraalia:


title: Asperges

text: "Asperges me, Domine, hysoppo, et mundabor: lavabis me, et super nivem dealbabor.(Ps. 51,9) Miserere mei, Deus, secundum magnam misericordiam tuam." ("Puhdista minut, oi Herra, iisopilla, ja minä puhdistun; pese minut, niin tulen lunta valkeammaksi (Ps. 51:9) Armahda minua, oi Jumala, sinun suuren laupeutesi mukaan.")


title: Asperges

text: Myös muita raamatunlauseita voitiin laulaa, esimerkiksi Hesekiel 36:25–26 ja 1. Pietarin kirje 1:3–5.


title: Asperges

text: Aspergesia ei suoriteta, mikäli alttarille on asetettu ehtoollisleipä seurakuntalaisten palvottavaksi. Ehtoollisleivän, jonka katsotaan olevan olemuksellisesti Kristuksen ruumis, ei haluta kostuvan siunatusta vedestä. Useat jumalanpalvelustutkijat ovat kuitenkin sitä mieltä, että vain alttarin pirskottaminen tulisi tässä tapauksessa jättää, ei seurakunnan vihmimista vedellä.


title: Asperges

text: Pääsiäisaikana asperges-rituaalia ei suoriteta, vaan sen korvaa Vidi aquam.


title: Café Kuluma

text: Café Kuluma on oululainen juomaravintola, joka on perustettu keväällä 2004. Kuluma sijaitsee Oulun keskustassa kävelykatu Rotuaarin varrella. Ravintola on tullut tunnetuksi erityisesti liekitetyistä drinkeistään.


title: Café Kuluma

text: Café Kuluma valittiin kesällä 2007 ravintola-alan ammattilaisten "Best Bars" -äänestyksessä kahdeksanneksi – ensimmäisenä Helsingin ulkopuolisena juomaravintolana.


title: St. Augustine

text: St. Augustine on kaupunki Floridan osavaltiossa, Yhdysvalloissa. Se on Yhdysvaltain vanhin jatkuvasti asutettu eurooppalaisten perustama kaupunki. Sen perustivat espanjalaiset vuonna 1565. Vuoden väestönlaskennassa kaupungin asukasluku oli 11 592. Sen pinta-ala on 27,8 neliökilometriä, josta vettä on 6,1 neliökilometriä. Asukastiheys on 534,7 as./km². Kaupungissa on edelleen nähtävillä rakennuksia Espanjan siirtomaa-ajalta.


title: Vidi aquam

text: Vidi aquam (lat. "Näin veden") on seremonia, joka korvaa katolisessa kirkossa asperges-seremonian pääsiäisaikana, siis pääsiäisen ja helluntain välisenä aikana. Tällöin seremonia muistuttaa korostetusti kasteen uudistamisesta ja katumuksen ja parannuksenteon muistaminen jää vähemmälle. Käytännössä seremonia muistuttaa ulkoisesti aspergesia: pappi pirskottaa ensin alttarin, sitten itsensä ja messupalvelijat ja lopuksi messuun kokoontuneen kansan. Eroja on ennen muuta kaksi: Pääsiäisaikana vihmomiseen käytetään vihkiveden (joka on siunattua eli vihittyä vettä) sijasta kastevettä (joka puolestaan on vettä, jota on käytetty kastaessa) ja toimituksen aikana lauletaan eri hymnejä.


title: Vidi aquam

text:
Toimitus on saanut nimensä "vidi aquam" -hymnistä, joka on tavallisin pääsiäisaikaan laulettava hymni. Se kuuluu:
"Vidi aquam egredientem de templo, a latere dextro, alleluja: et omnes ad quos pervenit aqua ista, salvi facti sunt, et dicent: alleluja, alleluja.(Ps. 117,1) Confitemini Domino, quoniam bonus: quoniam in saeculum misericordia eius."


title: Vidi aquam

text:
Käännös suomeksi:
"Näin veden virtaavan temppelin oikealta puolelta, halleluja, ja kaikki jota sitä vettä joivat, tulivat terveiksi, (tai: kaikki, jotka tulivat veden luo, pelastuivat) ja he sanovat: halleluja, halleluja (Ps. 118:1). Ylistäkää Herraa, sillä hän on hyvä, hänen armonsa pysyy iankaikkisesti."


title: Vidi aquam

text: Lauseen omalaatuinen kielikuva on peräisin profeetta Hesekielin kirjasta. Siinä profeetta näkee näyn lopunajallisesta temppelistä, josta maailmalle virtaavat eläväksi tekevän veden virrat. Kristillinen tulkinta on ymmärtänyt tämän viittaukseksi joko Jeesukseen Kristukseen tai kristilliseen kirkkoon.


title: Vidi aquam

text: Tridentiinisessä messussa "vidi aquam" toimitettiin pääsiäisaikana yleisesti, mutta nykyään se on harvinaisempi. Seremonia kuuluu ennen muuta pääsiäisyön messuun, jossa seurakunta pirskotetaan kastevedellä sen uudistettua kasteen lupaukset.


title: Waldir Pires

text: Francisco Waldir Pires de Sousa, tunnettu paremmin nimellä Waldir Pires (21. lokakuuta 1926 Acajutiba, Brasilia − 22. kesäkuuta 2018) oli brasilialainen poliitikko. Hän toimi maan puolustusministerinä 31. maaliskuuta 2006 lähtien, kunnes presidentti Luiz Inácio Lula da Silva erotti hänet 25. heinäkuuta 2007. Piresiä on syytetty tehottomasta johtamisesta Brasilian ilmailukriisissä 2006–2007, joka kulminoitui TAM Linhas Aéreasin lennon 3054 suuronnettomuuteen 17. heinäkuuta 2007. Hänet korvasi puolustusministerinä entinen Brasilian Korkeimman oikeuden presidentti Nelson Jobim.


title: Waldir Pires

text: Waldir Pires toimi myös Bahian osavaltion kuvernöörinä ajanjakson 15. maaliskuuta 1987 – 14. toukokuuta 1989.


title: Carlito’s Way

text: Carlito’s Way (tv-esityksessä myös nimellä Carlito) on vuonna 1993 ensi-iltansa saanut rikoselokuva. Elokuvan on ohjannut Brian De Palma ja pääosissa ovat Al Pacino sekä Sean Penn.


title: Carlito’s Way

text: Elokuva kertoo Carlito Brigantesta (Pacino), joka viiden vankilavuoden jälkeen vapautuu vankilasta asianajajansa (Penn) ansiosta. Carlito on saanut tarpeekseen rikollisesta elämästä ja päättää lopettaa huumebisneksensä ja aloittaa uuden rehellisen elämän. Mutta Carliton rikollinen menneisyys pitää häntä lujassa otteessaan, ja lupauksetkin alkavat pikkuhiljaa lipsua. Samalla Davidin huumeriippuvuus pahenee ja saa hänet mukaan rikoksiin.


title: Carlito’s Way

text: "Video-oppaassa" vuodelta 1994 Bello Romano antaa "Carlito’s Waylle" neljä tähteä viidestä, mikä vastaa sanallista arviota ”erinomainen”.


title: Nelson Jobim

text: Nelson Azevedo Jobim (s. 12. huhtikuuta 1946, Santa Maria, Brasilia) on brasilialainen juristi ja poliitikko. Jobim toimii Brasilian puolustusministerinä. Hän on toiminut aikaisemmin myös maansa Korkeimman oikeuden presidenttinä. Jobim nousi virkaansa presidentti Luiz Inácio Lula da Silvan erotettua edellisen puolustusministeri Waldir Piresin 25. heinäkuuta 2007 Brasilian ilmailukriisin takia.


title: Dynamiittivaihde

text: Dynamiittivaihde (, , km 199+185) on rautatieliikennepaikka Suomen rataverkkoon kuuluvalla rataosuudella . Linjavaihteeksi luokiteltu liikennepaikka sijaitsee Hangon kunnassa noin kahdeksan kilometrin päässä Hangon rautatieasemalta Karjaan suuntaan. Liikennepaikalla on ainoastaan tavaraliikennettä, eikä siellä ole asemarakennusta. Vuoden 1976 loppuun saakka liikennepaikka sijaitsi Bromarvin kunnan alueella.


title: Dynamiittivaihde

text: Liikennepaikan ratapiha käsittää Karjaan–Hangon radasta haarautuvan erkanemisvaihteen sekä kaksi noin 150 metrin mittaista sivuraidetta, joilla on myös veturin ympäriajomahdollisuus. Liikennepaikka palvelee Forcit Oy:n kuljetuksia. Vaihteen yhteydessä toimi myös henkilöliikenteen seisake vuosina 1939–1977.


title: Dynamiittivaihde

text: Hankoniemen pohjoisrannalle perustettiin räjähdysainetehdas vuonna 1893. Tehdas sijoitettiin turvallisuussyistä harvaan asutulle alueelle Hangon kaupungin ja Santalan kartanon välimaastoon. Toisaalta sijoittamiseen vaikuttivat hyvät kuljetusyhteydet niin rautateitse kuin vesitsekin. Räjähdysainetehtaalla oli käytössä kapearaiteinen tehdasrata vuosina 1901–1937. Tehdasradan päähän avattiin vuonna 1914 Finska Forcit A.B.:n eli vuodesta 1920 Dynamiittiraiteen liikennepaikka (ruots. Dynamitspåret). Kapearaiteisen radan tilalle valmistui vuonna 1937 normaaliraiteinen rata, ja kaksi vuotta myöhemmin vaihteen yhteyteen avattiin samanniminen seisake.


title: Dynamiittivaihde

text: Talvisodan jälkeen liikennepaikka jäi Hangon vuokra-alueelle. Alueen takaisinvaltauksen jälkeen loppuvuonna 1941 seisake otettiin uudelleen käyttöön ja sen nimeksi tuli Dynamiittitehdas (ruots. Dynamitfabrik). Vuonna 1943 seisake ja vaihde yhdistettiin Dynamiittivaihde-nimiseksi laiturivaihteeksi. Liikennepaikka muutettiin miehittämättömäksi seisakevaihteeksi vuonna 1963 ja henkilöliikenne lakkautettiin vuonna 1977.


title: Dynamiittivaihde

text: Dynamiittivaihde risteää valtatien 25 tasoristeyksessä.


title: Ź

text: Ź (ź) on latinalainen aakkonen, joka koostuu Z-kirjaimesta, jonka päällä on aksentti. Se ääntyy , eli suhu-z "ž". Sitä käytetään ainakin puolan kielessä, montenegron kielessä, alasorbin kielessä ja emiliano-romagnolon kielessä.


title: Ŝ

text: Ŝ (ŝ) on latinalaiseen kirjaimistoon kuuluva kirjain. Esperantossa se on soinnittoman postalveolaarisen frikatiivin [] merkki, jota suomessa ja joissakin muissa kielissä vastaa lähinnä š, venäjässä ш, englannissa tavallisimmin sh ja saksassa sch.


title: Ŝ

text: Kirjainta ŝ käytetään ISO 9 -standardin mukaisessa kyrillisen tekstin (esim. venäjän) translitteroinnissa kirjaimen щ vastineena. Suomen kielen ns. kansallisen kaavan mukaan käytetään vastaavasti kirjainkolmikkoa štš, ja myös muissa kielissä sillä on yleensä monikirjaiminen vastine, esim. šč, shch, schtsch, chtch, sjtj. Nimi, jonka asu suomessa yleensä on Hruštšov (tai Hruštšev), kirjoitetaan ISO 9 -normin mukaan Hruŝëv.


title: M/S Sininen Ajatus

text: M/S Sininen Ajatus oli Virroilla rakennettu ja vuonna 1990 käyttöön otettu sisävesilaiva, joka risteili Nuasjärvellä Kajaanin ja Sotkamon Vuokatin välillä 1990-luvun alussa. Laivan yhtenä satamana oli Katinkullan lomakeskus Nuasjärven rannalla. Laiva tuli uutena kyseiselle reitille ja siihen mahtui 80 matkustajaa. Liikennöinti reitillä ei kuntaomisteisena (Kajaani, Sotkamo) kannattanut ja laiva myytiin ulkomaille.


title: Paavo Pesusieni (hahmo)

text: Paavo Pesusieni () on kuvitteellinen päähahmo animaatiosarjassa "Paavo Pesusieni". Paavon loi meribiologi ja animaattori Stephen Hillenburg.


title: Paavo Pesusieni (hahmo)

text: Paavo Pesusieni on merisieni, joka asuu lemmikkietanansa Karin kanssa ananaksessa merenpohjassa. Paavo on optimistinen ja vilpitön henkilö. Siitä huolimatta hän joutuu usein vaikeuksiin. Paavo innostuu helposti ja yrittää herkästi liikaa ja kaikki päättyy usein katastrofiin. Tästä huolimatta Paavo säilyttää aina optimistisen elämänasenteensa. Hän on melko yksinkertainen, tyhmä ja usein jopa mielipuolinen.


title: Paavo Pesusieni (hahmo)

text: Työpaikka Ravunkuori-ravintolassa on Paavolle tärkeä. Hänen tehtävänään on paistaa ”rapupiirasia”, johon kuuluu muun muassa pihvi, sipulia, kurkkua, tomaatti, salaatti, juusto, salainen kastike, sinappi ja ketsuppi. Kun johtaja Einari Ravun tytär Helmi tulee Ravunkuoreen töihin, hän päättää muokata ravintolaa enemmän nuorten mieleen. Uuden sisustuksen ja ruokalistan lisäksi paikka nimetään Ravunhaliksi. Pian Einari kuitenkin palauttaa ravintolan entiselleen. Myöhemmin Paavon ideana on rapuhodarit, jota myydään rapupiirasten sijaan. Pian Einari palauttaa rapupiiraset takaisin asiakkaiden menetyksen vuoksi. Paavo, sä saat potkut -jaksossa Einari Rapu antaa Paavolle potkut säästäksensä rahaa, jonka Paavon oli etsittävä uusi työpaikka, joista Paavo itse sai potkut sen omasta piirasesta. Myöhemmin Paavo palkataan takaisin Ravunkuoreen.


title: Paavo Pesusieni (hahmo)

text: Paavo saa harvoin vapaapäiviä työpaikaltaan. Hän kuitenkin viettää vähäisen vapaa-ajan parhaan kaverinsa Patrik Tähtösen sekä Sanna-oravan kanssa, jonka luona hän harjoittelee karatea. Paavon naapurissa asuu pessimisti Jalmari-Kalmari, tuttavien kesken Jammu tai Jallu, jonka kotirauhaa Paavolla ja Patrikilla on tapana häiritä. Jalmari vihaa Paavoa ja Patrikia, mutta näillä ole mitään Jalmaria vastaan. Eräässä jaksossa Jalmari saa ison sähköiskun, jonka myötä hän muttuu täysin: hänestä tulee Paavon kaveri ja vähitellen koko Tangalan suosikki.


title: Paavo Pesusieni (hahmo)

text: Paavo pitää myös kuplien puhaltelemisesta ja on erittäin siinä taitava. Lisäksi hän viettää aikaansa soittaen ukulelea, surffaillen ja katsoen suosikkitelevisio-ohjelmaansa "The New Adventures of Mermaid Man and Barnacle Boy" (”Merenneitomies ja Merirokkopoika”). Paavo ja Patrik ovat sarjan suurimpia faneja; yhdessä he toivat sarjan sen loputtua takaisin ohjelmistoon ja ohjasivat sarjaan perustuvan toimintaelokuvan. Lisäksi Patrik ja Paavo pyydystävät meduusoja Meduusaniityllä vapaa-ajallaan.


title: Paavo Pesusieni (hahmo)

text: Paavo Pesusienellä ei ole sarjan luojan Hillenburgin mukaan tarkkaa ikää, vaikka hahmon ajokortissa on lukenut syntymäajan kohdalla 14. heinäkuuta 1986.


title: Paavo Pesusieni (hahmo)

text: Paavo on tehnyt myös muutamia esiintymisiä sarjan ulkopuolella sarjoissa kuten "Family Guy", "The Grim Adventures of Billy & Mandy" ja "Simpsonit".


title: Paavo Pesusieni (hahmo)

text: Pesusientä muistuttava sienilaji "Spongiforma squarepantsii" on nimetty Paavo Pesusienen mukaan.


title: Hectorock

text: Hectorock on Hectorin (s. 1947) kahden studioalbumin nimi:


title: Ylitarkastaja Chalmers

text: Gary Chalmers eli ylitarkastaja Chalmers on kuvitteellinen hahmo yhdysvaltalaisessa piirrossarjassa "Simpsonit". Hän on Springfieldin koulupiirin ylitarkastaja, joka usein piinaa huonosti menestyvän Springfieldin ala-asteen kärsivää rehtoria Seymour Skinneriä. Chalmersin ensiesiintyminen oli 4. tuotantokauden jaksossa ”Pieksäjäispäivä”.


title: Ylitarkastaja Chalmers

text: Ankaralla ja enimmäkseen huumorintajuttomalla Chalmersilla on kiivas luonne ja vähäinen sietokyky epäjärjestykselle ja sääntöjen rikkomiselle. Hänen vierailunsa Springfieldin ala-asteella osuu aina samaan aikaan jonkin katastrofin kanssa. Käynnit aiheuttavat rehtori Skinnerille suurta ahdistusta, mikä ilmenee Skinnerin toinen toistaan epäuskottavampina selityksinä koulun tapahtumille. Toisaalta uudemmissa jaksoissa Chalmers vaikuttaa oleskelevan koulussa lähes jatkuvasti ikään kuin hän kuuluisi vakituiseen henkilökuntaan.


title: Ylitarkastaja Chalmers

text: Chalmersilla on tapana läimäistä ovet auki tullessaan huoneeseen huutaen "SKIN-NER!!", johon rehtori vastaa änkyttäen ”Ylitarkastaja Chalmers!” Esimerkiksi 8. kauden jaksossa ”Lisa ja Nelson” Chalmers ilmestyy Skinnerin huoneeseen huutaen, vaikka hänen aikeensa ovat ystävälliset, aiheuttaen vainoharhaisuutta Skinnerissä. Joskus Chalmers lausuu ilman syytä Skinnerin nimen uhkaavalla äänensävyllä jopa keskellä tavallista lausetta, ilmeisesti joko tottumuksesta tai pelotellakseen tahallaan rehtoria. Tulevaisuuteen sijoittuvassa 16. kauden jaksossa ”Kurkistus tulevaisuuteen” Chalmersista oli tullut vihannes eikä hän pystynyt sanomaan muuta kuin tavanomaisen sanontansa vähän vaisummin.


title: Ylitarkastaja Chalmers

text: Chalmersin oma pätevyys ja työlleen omistautuminen on kyseenalaista. 5. kauden jaksossa ”Ikävä rehtoria” hän erotti Skinnerin ja nimitti Ned Flandersin rehtoriksi, mikä ajoi koulun paljon aiempaa pahempaan kaaokseen. Chalmers perusteli tällöin epäjohdonmukaista toimintaansa sillä, että yksinkertaisesti "Skinner ärsytti häntä". Chalmers tuntuu välinpitämättömältä Springfieldin koulun tilasta ja uskoo kaikkien muidenkin Amerikan koulujen tason heikkenevän. Hän myös suosii ihmisiä henkilökohtaisin perustein todellisen pätevyyden sijaan. Chalmers muun muassa ylensi rehtori Hollowayn apulaisylitarkastajaksi, ylenkatsoen Skinnerin saavutuksia.


title: Ylitarkastaja Chalmers

text: Muutamissa jaksoissa Chalmersilla on vielä pelottavampi avustaja Leopold, jonka ainoa tehtävä on esitellä lapsille uhkaavasti joku täysin harmittomaksi osoittautuva uusi koulun työntekijä.


title: Ylitarkastaja Chalmers

text: 7. kauden jakson ”22 tarinaa” mukaan Chalmers on alun perin kotoisin Uticasta, New Yorkin osavaltiosta, mutta hän on eri yhteyksissä sanonut olevansa myös Queensista, New Yorkista ja Pennsylvanian Intercoursesta. Chalmers opiskeli Ball State Universityssä. Chalmersin etunimi Gary paljastui ensi kerran 18. kauden jaksossa ”Kotiopettajatar Lisa”.


title: Ylitarkastaja Chalmers

text: Monissa jaksoissa, kuten 7. kauden jaksossa ”Paljastaja-Bart”, Chalmers nähdään seurustelemassa rehtori Skinnerin äidin Agnes Skinnerin kanssa, joskin muissa jaksoissa hänen mainitaan olevan naimisissa.


title: Ylitarkastaja Chalmers

text: Chalmers on vuoden 1979 Honda Accordin (myöhemmin Camryn, jonka Otto Mann tuhoaa) ylpeä omistaja. "The Simpsons Movie" -elokuvassa selviää, että Chalmers on Anonyymien alkoholistien jäsen.


title: Ylitarkastaja Chalmers

text: "Simpsonien" toistaiseksi ainoa jakso, jossa Chalmers on juonen päähenkilönä, on 23. kauden jakso ”Bart oppii läksynsä”, jossa hän joutuu Bart Simpsonin henkilökohtaiseksi tuutoriksi.


title: Ylitarkastaja Chalmers

text: Sarjan uudemmilla tuotantokausilla ylitarkastaja Chalmersilla on kuriton teini-ikäinen tytär Shauna Chalmers (ääninäyttelijä Tress MacNeille), joka on ajoittain Jimbo Jonesin tyttöystävä. Shaunan ensiesiintyminen oli 20. kauden jaksossa ”Alla kauniin kuoren”.


title: Peoria (Illinois)

text: Peoria on kaupunki Illinoisjoen varrella Illinoisin osavaltiossa. Vuonna suoritetuissa väestönlaskennassa kaupungissa oli 112 936 asukasta. Yksi alueen suurimmista yrityksistä on Caterpillar, joka valmistaa puskutraktoreita, kaivinkoneita ja muunlaisia työkoneita. Peoriassa toimii Peoria Rivermen -niminen jääkiekkoseura, joka pelaa AHL-liigaa.


title: Peoria (Illinois)

text: Peoria sijaitsee valtatie 74:n ja 155:n varrella, minkä takia se on suosittu pysähdyspaikka. Peoria sijaitsee noin 253 kilometriä (157 mailia) Chicagosta lounaaseen.


title: Peoria (Illinois)

text: Caterpillar on siirtänyt pääkonttorinsa täältä pois Deerfieldiin, Illinoisiin.


title: Tărgovište

text: Tărgovište () on kaupunki Bulgariassa. Se on myös Tărgovišten alueen pääkaupunki. Kaupungin asukasluku on 37 611 ja koko Tărgovišten kunnan asukasluku on 57 263.


title: Tărgovište

text: Nimi "Tărgovište" tarkoittaa toria. Kaupungista tuli kuuluisa torikaupunki 1700- ja 1800-luvuilla.


title: Matka maailman ympäri (piirrossarja)

text: Matka maailman ympäri (, ) on kirjailija Jules Vernen kirjaan "Maailman ympäri 80 päivässä" perustuva espanjalaisen BRB Internacionalin tuottama ja japanilaisen Nippon animation -studion toteuttama 26-osainen piirrossarja.


title: Matka maailman ympäri (piirrossarja)

text: Piirrossarja on hyvin uskollinen alkuperäisteokselle, mutta siihen on lisätty keskeisiksi hahmoiksi Tiko, Transfer ja Bully. Transfer, joka pyrkii sabotoimaan Foggin matkaa, aiheuttaa useita läheltä piti -tilanteita, joita on piirrossarjassa enemmän kuin romaanissa. Sarjaan on myös lisätty Eurooppaan ja Pohjois-Amerikkaan sijoittuvia seikkailuita, joita ei kirjassa ole.


title: Matka maailman ympäri (piirrossarja)

text: "Hahmojen nimet ovat Yleisradion tekemässä suomen kielelle jälkiäänitetyssä sarjassa".


title: Matka maailman ympäri (piirrossarja)

text: Sarja esitettiin ensi kerran Suomen televisiossa Yle TV1-kanavalla vuonna 1985 alkuperäisellä espanjan kielellä. Suomennoksen tekijänä Sini Sovijärvi.


title: Matka maailman ympäri (piirrossarja)

text: Yleisradion toteuttama suomen kielelle jälkiäänitetty sarja ensiesitettiin Yle TV1-kanavalla vuosina 1990–1991. Suomenkielinen versio on esitetty uusintana vuosina 1995, 2000 ja 2010–2011.


title: Matka maailman ympäri (piirrossarja)

text: "Oheisessa listassa on vain osa ääninäyttelijöiden esittämistä roolihahmoista."


title: Matka maailman ympäri (piirrossarja)

text: Select Video Ab julkaisi sarjan jaksot 1–4 suomenkielisellä puheella vuokravideotallenteina. Sarjan nimi vuokratallenteissa on "Willy Fog seikkailee maailman ympäri". Näissä tallenteissa ääninäyttelijöinä toimivat Matti Ranin, Kauko Helovirta, Matti Olavi Ranin, Jarno Hiilloskorpi, Aaro Jaronen, Sirkka Harpovaara, Pekka Merinen, Matti Merinen, Eero Merinen, Ari Ryynänen ja Taisto Santikko.


title: Matka maailman ympäri (piirrossarja)

text: Sarjan 26 osaa on tiivistetty myös 75 minuuttia pitkäksi televisioelokuvaksi, joka on esitetty muiden maiden televisiossa. Alun perin Suomessa se julkaistiin videolle vuonna 1995 Castle Communicationsin julkaisemana ja Sesam Juniorin tuottamana. Myöhemmin vuonna 2001 Pan Vision julkaisi elokuvan uudestaan VHS:lle sekä DVD:lle. Elokuvaversion on jälkiäänittänyt suomeksi PVP Voice Oy. Tässä dubbauksessa näyttelijät Eero Saarinen ja Heikki Määttänen olivat mukana Yleisradion 1990-luvun alussa tehdyssä jälkiäänityksessä. Muut ääninäyttelijät ovat Ari-Matti Hedman, Elise Langenoja, Minna Tasanto, Anssi Känsälä ja Pauli Virta.


title: Matka maailman ympäri (piirrossarja)

text:
Finnkino julkaisi huhtikuussa 2008 sarjan suomenkielisen version kaikki jaksot kuuden DVD-levyn boksissa.
Sarjalle tehtiin vuonna 1993 26-osainen jatkosarja Willy Fog 2, joka Suomessa on esitetty nimillä Matka maailman keskipisteeseen (osat 1–13) ja Matka kapteeni Nemon kanssa (osat 14–26). Sarja perustuu Vernen kirjoihin "Matka Maan keskipisteeseen" ja "Sukelluslaivalla maapallon ympäri". Jatko-osissa käytettiin samoja hahmoja kuin "Matka maailman ympäri" -sarjassa, toisin kuin niissä Vernen kahdessa kirjassa, joihin jatko-osat pohjautuvat.


title: Matka maailman ympäri (piirrossarja)

text: Piirrossarjaan perustuva musikaali sai ensi-iltansa Madridissa vuonna 2008 sarjan 25-vuotisjuhlavuoden kunniaksi. Näytelmän pääosissa olivat Jaume Ortonobas (Phileas Fogg), Laura Toledo (prinsessa Romy), José Troncoso (Passepartout) sekä Celia Vioque (Tiko).


title: Ylivieskan kirkko

text: Ylivieskan kirkko oli Oulun hiippakuntaan kuuluvan Ylivieskan seurakunnan kirkko, joka oli valmistunut vuonna 1786. Hirsistä rakennettu kirkko tuhoutui täysin tuhopoltossa maaliskuussa 2016.


title: Ylivieskan kirkko

text: Kalajoen rannalla sijainneen kirkon ympärillä on vanha hautausmaa. Kirkon sankarihautausmaan muistomerkki on kuvanveistäjä Johannes Haapasalon veistos "Kuoleva soturi" vuodelta 1948.


title: Ylivieskan kirkko

text: Ylivieskan kirkko kuului yhdessä Kalajokivarren ja Savisillan kanssa alueeseen, joka sisältyy Museoviraston inventoimiin valtakunnallisesti merkittäviin rakennettuihin kulttuuriympäristöihin.


title: Ylivieskan kirkko

text: Tyypiltään kirkko oli päätytornillinen ristikirkko. Kirkon suunnitteli Pekka Raudaskoski, ja se rakennettiin vuonna 1786. Se oli saanut uusgoottilaisen muotonsa vuoden 1892 korjauksessa, jonka suunnitteli Julius Basilier. Päätytorni oli peräisin tästä korjauksesta. Kirkon kolmannessa kerroksessa sijaitsi kirkkomuseo. Kirkon alttaritauluna oli Sigurd Wettenhovi-Aspan maalaama "Ristiinnaulittu" vuodelta 1897.


title: Ylivieskan kirkko

text: Ylivieskan kirkko tuhoutui täysin tulipalossa pääsiäislauantaina 26. maaliskuuta 2016. Poliisi otti samana iltana kiinni tuhopoltosta epäiltynä 26-vuotiaan pohjoispohjalaisen mieshenkilön ja hänet vangittiin 30. maaliskuuta. Palo ei vaatinut henkilövahinkoja, eikä kirkossa ollut palon alkaessa yleisötapahtumaa. Kirkko oli vakuutettu noin kuudesta miljoonasta eurosta, mutta se ei todennäköisesti riitä kattamaan uuden kirkon rakentamista.


title: Ylivieskan kirkko

text: Pelastuslaitos sai kirkkopalosta automaattihälytyksen kello 19.30 jälkeen, ja pelastuslaitos oli palopaikalla muutamassa minuutissa, mutta kirkon pelastamiseksi ei voitu tehdä mitään. Palo oli niin voimakas, että irtaimistoa ei voitu hakea turvaan. Palomestarin mukaan palo oli levinnyt jo noin minuutin kuluttua ensimmäisestä hälytyksestä niin laajalle, ettei kirkon lähelle päässyt eikä sprinklereiden kuivaputkijärjestelmään voitu syöttää vettä. Kirkossa oli tarkoitus järjestää kello 23 pääsiäisyön messu. Messu pidettiin puoliltaöin kirkon raunioiden äärellä.


title: Ylivieskan kirkko

text: Ylivieskan seurakunnan kirkkovaltuusto päätti 30. maaliskuuta 2016, että palaneen tilalle rakennetaan uusi kirkko. Tällä hetkellä ylivieskalaisten väliaikaisena pääkirkkona toimii Suvannon kappeli.


title: PSO

text: PSO eli Pohjoismainen Sähkö Oy oli Oskar Rokkasen vuonna 1918 perustama sähköalan yritys, jonka yleisemmin tunnettu musiikkituotanto alkoi Rokkasen johdossa vuonna 1929 levymerkillä PSO. PSO -levytuotanto myytiin vuonna 1981 Musiikki-Fazerille ja kuuluu nykyisin vuodesta 1994 alkaen Warner Music Finlandille.


title: PSO

text: Oskar Rokkanen (1882–1973) oli käynyt Pietarissa teknisen opiston ja toimi siellä sähköurakoitsijana. Paettuaan vallankumousta perheineen Suomeen hän perusti Helsinkiin vuonna 1918 Pohjoismainen Sähkö Oy:n, jonka toimitusjohtajana hän oli kuolemaansa saakka. Hän sai vuonna 1948 kauppaneuvoksen arvonimen.


title: PSO

text: Yhtiön tehtaassa valmistettiin muun muassa valaisimia, puhelimia, radiotarvikkeita, sähköasennustarvikkeita ja sulakkeita. Tehdas oli 1945 alkaen Pitäjänmäellä Valimotie 13:ssa. Tukkuosasto toi maahan polkupyöriä, kassakoneita, radiovastaanottimia ja levyautomaatteja. Helsingin keskustan Vuorikatu 14:n monikerroksisessa myymälässä oli myös soitinosasto.


title: PSO

text: Vuonna 1929 alkanut PSO-levytuotanto jatkui 1980-luvulle. Vuonna 1929 PSO hankki saksalaisen Homocord -merkin edustuksen ja julkaisi tällä toistasataa levyä. Musiikki oli tuon ajan tyypillistä kuplettia ja tanssimusiikkia.Vuonna 1930 Homocord käynnisti pitkän sarjan Dallapé-orkesterin levytyksiä solisteinaan Veli Lehto ja Ville Alanko. Vuonna 1931 Vanhankaupungin nuorisoseuran talon tilapäisessä studiossa äänitettyä pasunisti Klaus Salmen Ramblersin levytystä "Muistan sua, Elaine" pidetään ensimmäisenä suomalaisena jazzlevynä.


title: PSO

text: Vuonna 1933 Homocord-merkki lopetettiin kokonaan. Tilalle tuli Odeonin edustus. Vuosina 1933–1943 PSO tuotti noin viisisataa levyä. Suosittu Dallapé jatkoi tasaiseen tahtiin jenkkoja, polkkia, valsseja, tangoja ja foxtroteja. Solisteina olivat muun muassa Matti Jurva, Veli Lehto, A. Aimo, Tauno Palo ja Harmony Sisters. Ylivoimaisen Georg Malmstenin teoksia olivat muun muassa "Leila-valssi", "Heili Karjalasta", "Nikkelimarkka" ja "Katariinan kamarissa". Hän oli aloittanut jo pari vuotta aiemmin Parlophonilla. Dallapén harmonikansoittajan Suomen mestari Viljo Vesterisen tunnetuin äänite oli "Säkkijärven polkka".


title: PSO

text: PSO uskalsi julkaista suomalaista taidemusiikkia. Kuorolaulun uudistaja Heikki Klemetti johti Mieskuoro Finlandiaa ja Suomen laulua sävelminään Sibeliusta ja Bachia. Olavi Virta teki vuonna 1939 ensimmäiset levynsä PSO -yhtiölle. Vuonna 1940 Tauno Palo ja Ansa Ikonen levyttivät laulut Suomen ensimmäisestä elokuvamusikaalista "SF-Paraati". PSO oli lastenlevyjen uranuurtaja, kun Malmsténin "Mikkihiiri merihädässä" sekä "Mikkihiiri ja susihukka" myivät kymmeniä tuhansia kappaleita. Mikkihiirenä lauloi hänen pikkusiskonsa Greta Pitkänen. Sotavuosina äänitykset olivat vuorotellen Berliinissä ja Helsingissä. Malmstén levytti sarjan Reino Palle Palmrothin suomentamia saksalaisia sotilasmarsseja. George de Godzinskyn unohtumattomaksi valssiksi muodostui "Äänisen aallot".


title: PSO

text:
Vuonna 1949 PSO käynnisti oman Finlandia-merkin. Levyjen valmistuskin tapahtui Suomessa. Rokkasen tyttärellä, laulaja Mirjam Helinillä, oli arkisempi työ yhtiön konttoripäällikkönä. Helinin pitkäaikainen radiohitti oli "Lapin äidin kehtolaulu".
PSO sai jälleen Odeonin edustuksen Suomeen. Tuotannosta vastasi yleensä pianisti-säveltäjä Harry Bergström. Finlandia Baby -levyt oli puristettu värikkäälle massalle.
Kesti liki 1958 vuoteen, kun jo Scandia-Musiikilta tuttu Erik Lindström toi Helena Siltalan studioon uudelle Blue Master -merkille. Uudet svengaavat "Ranskalaiset korot" ja "Tuuli tuo tuuli vie" menivät kaupaksi.
PSO käynnisti edustuksiensa pohjalta uusina Columbia ja Parlophone -levymerkit. Vuonna 1959 Lasse Liemolan
"Anna pois" ja "Diivaillen" singlejä myytiin parikymmentä tuhatta kappaletta. Parlophonen ensimmäinen julkaisu oli kansainvälisempi Wiola Talvikin "Amado mio". Sille levytti myös Onni Gideonin yhtye.
Yhtiön levytuotannosta vastasi nyt Martti Piha, joka oli samalla myös tuottaja, studiopäällikkö, äänittäjä, säveltäjä ja sanoittaja.


title: PSO

text: Vuonna 1962 PSO käynnisti suuren tangobuumin. Vuonna 1963 Katri Helena teki ensilevynsä "Poikien kuvat". LP-levyjen myynti kasvoi singlejen kustannuksella. Jörgen Petersen työskenteli 1958–1983 PSO:n levytuottajana, sovittajana, orkesterinjohtajana ja levytyspäällikkönä. Petersenin idea oli Katri Helenan läpimurtolevytys "Puhelinlangat laulaa". Blue Master -levymerkki toimi aktiivisesti vuosien 1956 ja 1987 välillä. Vuonna 1968 Katri Helena komeili sekä single- että LP-listoilla. 1960-luvun lopussa PSO oli menettänyt Odeonin, Parlophonen ja Columbian kun niiden omistaja perusti Suomeen oman toimiston. PSO perusti uuden levymerkin Top Voice. Katri Helena jatkoi yhtiössä 1970-luvun puoliväliin. Cumulus teki peräti kahdeksan LP-levyä. Anki Lindqvistillä oli myös merkittävä sooloura. Hector oli heistä uraansa aloittava laulaja. Vuonna 1972 Yleisradion toimittajat valitsivat Hectorin ensimmäisen sooloalbumin "Nostalgia" vuoden levyksi. Toinen albumi "Herra Mirandos" nousi vuonna 1973 Suomen listan kärkeen. Seuraava LP "Hectorock 1" saavutti saman sijan puoli vuotta myöhemmin. Albumeja myytiin yhteensä yli 150 000 kappaletta. Toisen albumin "Lumi teki enkelin eteiseen" ja "Olen hautausmaa" kasvoivat sukupolven klassikoiksi. Seuraavan albumin "Ake, Make, Pera ja mä" muodostui samanlaiseksi klassikoksi. Soundista vastasivat tuottajat Matti ja Pirjo Bergström modernisoimalla yhtiön tuotannon. Siitä tuli suomalaisen popmusiikin suuri uudistaja. Blue Masterilla julkaistiin useita Paroni Paakkunaisen ja Edward Vesalan LP-levyjä. Näistä Iivana Nyhtänköljän "Herrain kanssa pellon laidassa" sai suosiota.


title: PSO

text: Martti Jäppilän kaihoisa "Iltatuulen viesti" oli noussut jo vuonna 1967 singlelistan ykköseksi. Veikko Tuomen "Erämaajärven mökki" soi kaikissa jukeboxeissa. 1970-luvun lopulla yhtiön myynnistä 80 prosenttia oli kasetteja. Humpan myyntiä siivitti C-kasettinauhureiden nopea yleistyminen.


title: PSO

text: 1970-luvulla Pauli Granfelt teki yhtyeineen PSO:lle useita LP-levyjä, joiden laulusolisteina olivat muun muassa Henry Theel, Arttu Suuntala, Erkki Junkkarinen, Mikko Järvinen, Veikko Tuomi ja Eija-Sinikka. Erkki Junkkarisen albumi "Ruusuja hopeamaljassa" vuodelta 1975 nousi Suomen siihen saakka myydyimmäksi levyksi, kun se ylitti silloisen platinalevyyn oikeuttaneen rajan ja lopulta vuonna 1976 se myi tuplaplatinaa, jolloin sitä oli myyty kaikkiaan noin 115 000 kappaletta. Kuusi muutakin Junkkarisen albumia myi kultalevyn verran, joista "Nuoruusmuistoja" peräti 70 000 kappaletta. Myös harmonikkataiteilijat Veikko Ahvenainen ja Esko Könönen tekivät suuren osan levytyksistään PSO:lle. Eija Sinikan humppa-albumi "Rantamökissä" sai myös kultalevyn. Samoin vuonna 1979 albumi Eino Partasen kauneimmat laulut. Mutkattomat -yhtyeen single "Jätkän humppa" kuuluu 1970-luvun iskelmäklassikoihin.


title: PSO

text:
Martti Piha kuoli äkilliseen sairauteen vuonna 1976. Päätuottajana toimi Timo Lindström, kunnes siirtyi Fazer Finnlevylle 1979. Seuraajaksi tuli Jori Sivonen. Hänenkin siirryttyä Finnlevyyn tilalle tuli lopulta Kaj Westerlund.
Artisteihin oli pitkään kuulunut Matti Esko. Paula Koivuniemikin oli siirtynyt yhtiölle. Albumi "Sinulle vain" sai kultalevyn 1980. PSO perusti levymerkin Tilt Records rock-musiikille. Solistina Steel Cityssä oli jo tuolloin laulajana sittemmin Kaija Koon nimellä huimaan suosioon noussut Kaija Kokkola. Tiltin toinen rock-yhtye oli tamperelainen Tries. Viimeinen Tilt-merkin levy ilmestyi vuonna 1986, kun sen ainoana taiteilijana oli silloin Meiju Suvas.


title: PSO

text: Maineikkaimpia PSO:n kautta tunnetuksi tulleita laulajia olivat Georg Malmsten, Tauno Palo, Jukka Kuoppamäki, Berit, Katri Helena ja Hector sekä Cumulus-yhtye.


title: PSO

text:
Johtaja kauppaneuvos Oskar Rokkasen tyttäriä olivat oopperalaulaja Mirjam Helin ja säveltäjä, sanoittaja Elbe Häkkinen.
Vanha kauppaneuvos Rokkanen oli kuollut vuonna 1973 ja johtoon oli siirtynyt hänen poikansa Lauri Rokkanen. Omistajaperhe päätti lopettaa Pohjoismainen Sähkö Oy:n toiminnan kokonaan. Levyosastosta muodostettiin PSO Musiikki Oy ja se myytiin
vuonna 1981 Fazer-Musiikille. Osalla kaupan tuotosta käynnistettiin Kansainvälinen Mirjam Helin -laulukilpailu.


title: PSO

text:
Vuonna 1981 myynnistä työntekijät saivat tietää yllätyksenä saman vuoden syyskuussa. Kaikki työntekijät irtisanottiin siten että työntekijöille sanottiin yksitellen, että huomenna ei tarvitse tulla töihin.
Kansainvälinen Warner Music Group osti jo vuonna 1989 pörssilistautuneen Fazer Musiikki Oy ja Fazer Musik Ab yhtiön ja se sulautui 30. marraskuuta 1994 uudelleen nimettyyn Warner Music Finlandiin. Muun muassa Finnlevy on nyt yhä rekisteröity aputoiminimi. Fazer Finnlevy jatkoi itsenäisenä levy-yhtiönä tuotantoa vielä toukokuuhun 1998 asti.


title: Haapajärven kirkko

text: Haapajärven Kristuksen kirkastumisen kirkko on Haapajärven seurakunnan kirkko. Kirkossa on istumapaikkoja noin 700 ihmiselle. Sen 30-äänikertaiset, mekaaniset urut otettiin käyttöön vuonna 2002. Ne ovat tanskalaisen Christensen & Sønnerin valmistamia ja edustavat soinniltaan pohjoismaista varhaisromantiikkaa.


title: Haapajärven kirkko

text: Puinen ristikirkko on rakennettu vuonna 1802 ja sen on suunnitellut Matti Pietilän suunnitelmien pohjalta Tukholman yli-intendenttikonttorin arkkitehti J. Fr. Engeström. Kirkko on Haapajärven toinen kirkko, sillä samalle paikalle oli rakennettu kirkko jo vuonna 1653. Pohjalaista tyyliä oleva tukipilarikirkko purettiin uuden kirkon rakentamisen myötä. Haapajärven kirkon nykyinen ulkoasu on vuodelta 1880, jolloin kirkkoa uudistettiin arkkitehti Frans Wilhelm Lüchoun suunnitelmien mukaan. Tuolloin rakennettiin muun muassa ristikeskuksesta nouseva torniosa.


title: Haapajärven kirkko

text: Kirkon kellotapuli on rakennettu vuonna 1813. Kellotapulin kellot on valettu Tukholmassa vuosina 1761 ja 1843.


title: Haapajärven kirkko

text: Alttaritaulun "Kristuksen kirkastuminen" on maalannut taidemaalari Adolf von Becker 1886.


title: Haapajärven kirkko

text: Haapajärven kirkko ympäristöineen on luokiteltu Suomen valtakunnallisesti merkittäviin rakennettuihin kulttuuriympäristöihin. Kirkonrannan puistoon kuuluvat myös Ronkaalan pappila (presidentti K. J. Ståhlbergin lapsuudenkoti), Laurikkalan pappila sekä Katteluksen talo.


title: Haapajärven kirkko

text: Haapajärven seurakunnalla on Olkkolan kirkoksi kutsuttu rukoushuone Olkkolan kylässä.


title: Marino Lejarreta

text: Marino Lejarreta Arrizabalaga (s. 14. toukokuuta 1957 Bérriz, Vizcaya) on entinen espanjalainen maantiepyöräilijä. Hän voitti Espanjan ympäriajon vuonna 1982, Clásica de San Sebastiánin ennätykselliset kolme kertaa sekä Katalonian ympäriajon kahdesti. Yhteensä hän voitti ammattilaisurallaan 64 kilpailua.


title: Marino Lejarreta

text: Lejarreta on ainoa pyöräilijä, joka on ajanut kaikki kolme suurta ympäriajoa neljänä vuonna (1987, 1989, 1990 ja 1991).


title: Pyhän Ristin kirkko (Kuusamo)

text: Pyhän Ristin kirkko Kuusamossa on Kuusamon seurakunnan omistama vuonna 1950 valmistunut kirkko. Kirkko rakennettiin saksalaisten vetäytyessään polttaman kirkon tilalle.


title: Pyhän Ristin kirkko (Kuusamo)

text: Kirkon on suunnitellut arkkitehti Bertel Liljequist. Kirkkorakennus on 40 metriä pitkä ja 18,5 metriä korkea ja muodoltaan niin sanottu pitkäkirkko. Sen itäpäässä on sakaristo ja länsipäässä urkuparvi. Kirkko rakennettiin amerikkalaisten luterilaisten kirkkojen rahallisella tuella. Istumapaikkoja siellä on noin 800 hengelle. Kirkon vihki piispa Väinö Malmivaara 26. elokuuta 1951. Kirkkoa saneerattiin vuonna 1986, ja adventtina piispa Olavi Rimpiläinen omisti kirkon Pyhän Ristin muistolle.


title: Pyhän Ristin kirkko (Kuusamo)

text: Kirkon viereisen sankarivainajien muistomerkin on veistänyt Mauno Juvonen, teos valmistui 1957. Kirkon alttaritaulu on vuodelta 1824 ja sen on maalannut Johan Hedman.


title: Targoviste

text: Targoviste voi tarkoittaa:


Melkein vieraissa – Tribuutti Leevi and the Leavingsille on 7. marraskuuta 2007 julkaistu Leevi and the Leavings -tribuuttialbumi. Leevi and the Leavingsin kappaleita esittää albumilla joukko suomalaisia artisteja. Levyn tarkoituksena on kunnioittaa Gösta Sundqvistin musiikillista perintöä.


title: Melkein vieraissa – Tribuutti Leevi and the Leavingsille

text: Albumin nimeksi suunniteltiin aluksi "Perjantai – Tribuutti Leevi and the Leavingsille". ”Melkein vieraissa” on Leevi and the Leavingsin kappale vuonna 2000 julkaistulla "Bulebule"-albumilla.


text: Albumi ylsi kahdesti Suomen virallisen listan 2. sijalle.


title: Porthania

text: Porthania on Helsingin yliopiston keskustakampukseen kuuluva laitosrakennus, joka sijaitsee Kluuvin kaupunginosassa Hirvi-korttelissa osoitteessa Yliopistonkatu 3. Arkkitehti Aarne Ervin suunnittelema, vuonna 1957 valmistunut Porthania on yksi Helsingin ydinkeskustan huomattavimmista 1950-luvun modernismia edustavista rakennuksista. Henrik Gabriel Porthanin mukaan nimetyn rakennuksen pääasiallinen käyttäjä on nykyisin Helsingin yliopiston oikeustieteellinen tiedekunta.


title: Porthania

text: Helsingin yliopisto rakennutti 1930-luvun ja 1970-luvun välisenä aikana sarjan suuria laitos- ja instituuttirakennuksia Helsingin keskustaan. Näiden taustalla oli 1900-luvun "ylioppilastulva", lukiokoulutuksen yleistymisestä ja ikäluokkien suurenemisesta aiheutunut opiskelijamäärien räjähdysmäinen kasvu. Suurten uudisrakennusten avulla pyrittiin helpottamaan yliopistoa vaivannutta kroonista tilanpuutetta. Näihin rakennuksiin kuuluvat Yliopiston päärakennuksen laajennusosa (1937), Metsätalo (1939), Porthania (1957), ja viimeisenä yliopiston hallintorakennus (1978).


title: Porthania

text: Hallituskadun tontit 11 ja 13 eli nykyinen Porthanian paikka oli uudisrakennussuunnitelmien kohteena jo 1920-luvulla. Paikalla sijaitsi tuolloin joukko pieniä 1800-luvun puutaloja jotka yliopisto omisti. Vuosina 1927–1928 tehdyssä yliopiston uudisrakentamisen yleissuunnitelmassa paikalle hahmoteltiin suurta instituuttirakennusta, jossa yhdistyisivät modernilla tavalla toisiinsa opetustilat ja ylioppilaiden sosiaaliset tilat, kuten voimistelusalit ja ylioppilaskahvila. Arkkitehti Armas Lindgren teki instituuttirakennusta varten alustavat rakennuspiirustukset, jotka edustivat monumentaalista 1920-luvun klassismia. Tästä suunnitelmasta kuitenkin toteutui vain yksi osa, vuosina 1927–1931 rakennettu Hammaslääketieteen laitos (Fabianinkatu 24), jonka oli alun perin tarkoitus olla instituuttirakennuksen koillissiipi.


title: Porthania

text: 1930-luvulla muut yliopistolliset rakennushankkeet, ensin Yliopiston päärakennuksen laajentaminen ja sitten Metsätalon rakentaminen, ajoivat Hallituskadun tonttien rakentamisen ohi. 1940-luvun alkupuoliskolla rakennustoiminta oli pysähdyksissä toisen maailmansodan vuoksi. Vuonna 1949 asetettiin jälleen komitea pohtimaan yliopiston rakennus- ja tilakysymystä. Komitean lausunnon mukaan Hallituskatu 11-13:n instituuttirakennus oli toteutettava mahdollisimman nopeassa aikataulussa. Laitos- ja sosiaalitilojen lisäksi rakennuksessa oli oltava varastotiloja yliopiston kirjastolle, joka kärsi säilytystilan puutteesta.


title: Porthania

text: Vuonna 1949 Porthanian tontista järjestettiin arkkitehtikilpailu, johon Aarne Ervi ja Ola Hansson osallistuivat ehdotuksellaan "Studiosaurus". Kilpailussa ei jaettu ensimmäistä palkintoa, mutta parhaiksi arvioitujen osallistujien kesken järjestettiin toinen kierros. Tämän kierroksen voitti Aarne Ervi yksin tekemällään ehdotuksella joka kehitti eteenpäin "Studiosauruksen" ideoita. Rakennustyöt aloitettiin hänen suunnitelmiensa mukaan vuonna 1950, ja uusi instituuttirakennus vihittiin käyttöön seitsemän vuotta myöhemmin. Rakennus sai vihittäessä nimen "Porthania" Turun akatemian professorin ja 1700-luvun merkittävimmän suomalaisen humanistin Henrik Gabriel Porthanin mukaan. Se oli Helsingin yliopiston ensimmäinen henkilön mukaan nimetty rakennus; myöhemmin humanistisen tiedekunnan laitoskortteli on saanut nimen Topelia ja valtiotieteellisen tiedekunnan päärakennus nimen Snellmania.


title: Porthania

text: Kaikista kilpailusuunnitelmista Ervin suunnitelma oli sekä tyylillisesti että rakenteellisesti selvästi modernistisin, ja Porthania olikin Suomen ensimmäinen huomattava rakennus joka toteutettiin tehdasvalmisteisista betonielementeistä. Ervi oli työskennellyt aiemmin Alvar Aallon apulaisena, ja Porthaniassa on nähtävissä heijastuksia Aallon töistä; esimerkiksi luentosalien pyöreät kattoikkunat tuovat mieleen Viipurin kirjaston. Ervi myös suunnitteli Porthanian sisustuksen ja kalusteet, pyrkien näin luomaan rakennuksesta taiteellisen kokonaisuuden.


title: Porthania

text: Vuonna 2007 Porthanian peruskorjaus palkittiin Euroopan unionin Europa Nostra -mitalilla rakennusperintösarjassa.


title: Porthania

text: Porthania suunniteltiin ratkomaan yliopiston tilapulaa ja sisältämään monenlaisia toimintoja. Rakennukseen tuli viisi suurta auditoriota ja kymmenen pienempää luentosalia sekä tiloja laitoksille ja seminaarikirjastoille. Koska suunnittelussa pidettiin tärkeänä opiskelijoiden sosiaalisia tiloja, Porthaniaan sijoitettiin myös suuri opiskelijaruokala, voimistelusali ja terveydenhoitotilat. Kellariin rakennettiin suuret kirjavarastot, joista on maanalainen yhteys naapurikorttelissa sijaitsevaan yliopiston kirjastoon. Rakennuksen alkuperäiset käyttäjät olivat historiallis-kielitieteellinen, oikeustieteellinen ja valtiotieteellinen tiedekunta.


title: Porthania

text: Porthanian sydämenä on kahden kerroksen korkuinen keskusaula, jota koristaa kaksi monumentaalista seinämaalausta, Arvid Bromsin abstrakti "Eteenpäin – ylöspäin" (1957) sekä Olli Miettisen realistinen "Kehrä" (1959). Aulan ympärille on sijoitettu neljä suurta luentosalia, joista suurin vetää 650 henkeä ja on edelleen Helsingin yliopiston suurin luentosali. Aulan yläpuolella toisessa kerroksessa on opiskelijaruokala, nykyinen UniCafe Porthania. Ruokalan ulko- ja sisäseinät on tehty lasista, jotta ruokailijat voivat katsella esteettä sekä ulos Yliopistonkadulle että sisään pääaulaan; lisäksi ruokalassa on oma ulkoterassi. Porthanian viisi ylintä kerrosta ovat laitostiloja, joissa on pienempiä luentosaleja sekä työhuoneita.